Irekia Eusko Jaurlaritza - Gobierno Vasco :: Lehendakariak adierazi du Euskadiren etorkizuna Europakoarekin lotuta dagoela\nLehendakariak adierazi du Euskadiren…\n\nLehendakariak adierazi du Euskadiren etorkizuna Europakoarekin lotuta dagoela Iturria: Irekia\n\n\n\n\n\nIñigo Urkullu lehendakaria Bruselako euskal komunitatearekin elkartu da Eusko Jaurlaritzaren Bruselako egoitzan, Belgikako hiriburura egiten ari den bidaia instituzionalaren barruan. Iñigo Urkulluk nabarmendu du bertara egin duela Euskaditik eta Espainiako Estatutik kanpo lehen bidaia instituzionala, «Europaren bihotza» baita.\nUrkulluk nabarmendu du «Euskadi Europara begira» dagoela; izan ere, lehendakariaren beraren esanetan, «ezinezkoa da XXI. mendeko erronkei Europatik kanpo erantzutea». Ildo horretan, lehendakariak Europako herrien arteko elkartasun-espiritua berreskuratuko dela konfiantza du, hala, erronka horiei «erantzuteko eta buelta emateko». Lehendakariak nabarmendu du «Euskadiren etorkizuna Europakoarekin lotuta» dagoela.\nBestalde, lehendakariak jakinarazi du Jaurlaritzaren erronka nagusia krisialditik irtetea dela, «kudeaketa zorrotza eginda eta jarduera ekonomikoa suspertzeko neurriak hartuta». Gainera, Urkulluk nabarmendu du Euskadik «etorkizuna bakean eta bizikidetzan eraikitzeko aukera» daukala, eta Europako erakundeen babesa izatea espero du bide horretan.\nAzkenik, Iñigo Urkulluk itxaropen-mezua luzatu du: krisialdi ekonomikoa latza izanik ere, lehendakaria ziur dago egoera hau aukera berriz beterik dagoela.\nintervencion_marta_marin.mp3 behera kargatu (1 MB)\netorkizuna_europa_eu.mp3 behera kargatu (800 KB)\nitxaropena_eu.mp3 behera kargatu (600 KB)\nlehenengo_bidaia_eu.mp3 behera kargatu (700 KB)\netorkizuna_europa_eu.mp4 20 MB\nitxaropena_eu.mp4 10 MB\nlehenengo_bidaia_eu.mp4 20 MB


Covid-19 koronabirusa: Positiboak Nafarroan, 2021eko urtarrilak 21\n200etik gora positibo atzeman dituzte berriro Nafarroan\nNoain eta Iruñeko Iturrama auzoa dira azken orduetan datu kaskarrenak jaso dituztenak, bakoitzean hamarna kasu berri zenbatu baitituzte.\nNafarroako Ospitaleko langile bat, ZIUn. EFEren artxiboko argazkia\nBerrehuneko langa gainditu zutenetik, behera egin ezinda dabiltza covid-19 kasuak Nafarroan. Asteazken honetan ere, 225 kutsatze berri atzeman dituzte, Nafarroako Gobernuak eman dituen behin-behineko datuen arabera.\nAtzo 3.081 proba diagnostiko egin zituzten (bezperan baino 145 gutxiago) eta horietatik 225 positibo izan ziren, aurreko egunean baino 25 gehiago. Hala, positibotasun tasa % 7,3ra igo da, bezperan baino puntu bat gehiago.\nAndosillan, bestalde, baheketa masiboa egingo dute ostiral honetan, kasuek bertan izandako gorakada etete aldera. Atzokoan, lau positibo berri atzeman zituzten.\nBestalde, EAEri dagokionez, 1.115 kasu berri atzeman zituzten atzo.\nEspainiako Estatuan, berriz, Osasun Ministerioak covid-19aren beste 44.357 kasu zenbatu zituen atzo, eta guztira 2.456.675 dira pandemia hasi zenetik kutsatutakoak. 100.000 biztanleko inzidentzia 795,65raino igo da, bezperan baino 59 puntu altuago, eta muturreko arriskua halako hiru.\nOsasun Ministerioak emandako datuen arabera, 404 pertsona hil dira azken 24 orduetan gaitzak jota, eta hildakoak guztira 55.041 dira pandemia hasi zenetik, azken 1.146ak astebetean.


Necocheako Euzko Etxeak piztutako San Juan Sua. Ikus erdian eta sua hartzekotan den Sorginaren panpina erraldoiaren irudia, euskal etxeko haur eta ez hain haurrek ilusio handiz eraikia (argazkiaEE)\nOhitura edo sinesbide zaharrei helduta, edo besterik gabe lagunekin elkartzeko aitzakiarekin, San Juan Gaua ospatu da Argentinako euskal etxe askotan azken egunotan; beste batzuetan, General Las Heraseko Zazpirak Bat euskal etxearen kasua tarteko, datorren asteburuan izango da topaketa. Mota anitzeko ekintzak burutu dira, besteak beste afariak, dantza ikuskizunak, panpinaren erretzeak eta jolasak. Sua izan da zalantzarik gabe hitzordu guztietako protagonista amankomuna. Neguko gauei berotasun apur bat ekartzeko, Necochea, Cañuelas, Buenos Aires, Bahia Blanca eta Gral. Rocako euskaldunek San Juan sua kitzikatu dute, musika, abesti eta jauziekin. Hona aipatu ospakizunen laburpen argazkidunak.\nNecochea, Argentina. Necocheako Euzko Etxea-ko lagunak izan ziren San Juan festa gauzatzen goiztiarrenak; eurak aukeratutako gaua ekainaren 16koa izan zen. Aldez aurretik aurkeztutako egitaraua jarraituz, kostaldeko hiri honetako euskaldunak zortziak aldera bildu ziren larunbatean, euskal etxearen egoitzaren ondoko eremua,n eta bertan erre zuten sorgiñaren tankera zeukan panpina erraldoi bat.\n[Necocheako Euzko Etxea-ko txikiek egindako panpina erre zen San Juan Suan, irudiek erakusten duten gisan (argazkiakEE)]\nPublikoak animatuta sugarrek berehala hartu zuten zerurako bidea. Bitartean Gazte Alai taldeko neska-mutilek dantza batzuk oparitu zizkioten gauari, tartean ‘Lantz-eko Inauteria’. Bertakoa amaituta, Euzko Etxea-ko ‘Txatxoak’, ‘Zaldikoak’, ‘Ziripotz’ eta errementeriak, euskal aireak lagun, euskal etxera bildu ziren, jendearekin erromerian parte hartzeko. Txistorrak eta beste hainbat plater tipiko eskaini zitzaizkien gonbidatuei eta jaia ordu txikiak arte luzatu zen.\nCañuelas eta Buenos Airesen\nBuenos Aires probintzian ere, baina hiriburutik hirurogeita hamar bat kilometrora, Cañuelaseko Denak Bat euskal etxeko kideek ere egin zioten gauari sorgin handi baten oparia.\nKomunitate osoari begira antolatutako ekitaldi batean eta General Las Heraseko Zazpirak Bat euskal etxeko eta Cañuelas bertoko ‘Las Cañuelas’ eskolako ikasleekin batera, gazte multzo polit batek egin zuen dantza sugarren erritmoan. Arratsaldeko 6ak aldera elkartu ziren euskal etxearen egoitzan eta hortik, kalejiran abiatuko ziren bertatik lauzpabost kaletara dagoen eremura. Hor sorginaren panpina erraldoia erre zuten, suaren inguruan dantza eginez suak arakarri zituen lagun guztiek. Ondoren, erromeria egin zen euskal etxean eta musika ez zen isildu berandu arte.\n[Cañuelaseko azti eta sorginak kalejiran joan ziren euskal etxetik panpina erretzera (argazkiakEE)]\nArgentinako hiriburuan ere piztu zen San Juan Sua. Centro Vasco Frances-Iparraldeko Euskal Etxeko Kultur Azpibatzordeak antolaturik, 2012ko Sorgin Afariak Buenos Aireseko 'sorgi'n bat baino gehiago bildu zuen kobazulo bihurtutako egoitzako kintxora. Deialdiak oso harrera ona izan zuen eta euskal etxeko kideak ez ezik, beste lagun asko ere bertaratu ziren Moreno kaleko etxera errituan parte hartzera.\nSorginkerietan hasi aurretik afaria eskaini zuten anfitrioiek. Pintxoak, lokroa (Argentinako plater kriollo tradizionala) eta postrea dastatu eta gero, Juan Carlos Ibarrolak egindako zenbait eskulan zozketatu ziren. Ondoren, Ibarrolak berak San Juan gauari buruzko testu bat irakurri eta patiora ateratzera gonbidatu zituen bildutako lagun guztiak.\n[Iparraldeko Euskal Etxean euren desioak sutara bota zituztenei, beteko zaizkie doaike, tradizioak dixit (argazkiaEE)]\nGauerdian, une garrantzitsuena iritsi zen: San Juan sua piztekoa. Iparraldeko Euskal Etxeko deialdi honetan finkatuta dagoen eta urtero lantzen den tradizioak agintzen duen bezala, parte hartzaileek aurretik papertxo batean idatzitako euren desioak erre zituzten. Ustearen arabera, San Juan sura jaurtitzean, urte beteko epean eskatutakoa beteko da. Festa amaitu baino lehen, 'edabe magikoa' --zurrakapotea-- edan, euskal kantak kantatu eta dantza egiteko aukera izan zuten bildutako 'sorgin' eta 'azti' guztiek. Aipatzekoa da San Pedro eta Gral. Rodriguezeko euskal etxeetako ordezkariek hartu zutela parte ‘Sorgin Afarian’.\nBahia Blancan eta Nafarroaren konkistaren V. mendeurrenean\nBahia Blancako Union Vasca euskal etxeko lagunek ere ospatu zuten San Juan gaua eta zegokion gauean, ekainaren 23an, egin zuten, Nafarroaren konkistaren bosgarren mendeurrena ere gogoan. Topaketa arratsaldeko 6etan hasi zen, askari batekin, txokolate goxoa, euskal pastela, sagar opila eta erroskilak barne. Ondoren, danborrada jo zuten etxeko danborrariek eta txikienek ‘Sorgina Pirulina’ egin zuten. Jarraitzeko, jolas batzuk antolatu zituen etxeko euskara irakaslea den Rosana Entiznek. Bere eskutik, San Juan eta Amaiurreko ‘labirintoetatik’ ibili ziren eta puzzle bat osatu zuten.\n[Bahia Blancako dantzariak San Juan suaren gainetik saltatzeko ohiturari segitzen, dantzari suaren argipean (argazkiaEE)]\nAbestu ere egin zen Bahia Blancako San Juan gauean, ‘Amaiur gaztelu beltza’, hain zuzen, eta iluntzeko zortziak aldera, euskal etxeko patioan sua piztuz euskal etxea bedeinkatu eta "akelarre" dantzatu zuten Beti Aurrerakoek. “Ahaztu nahi genituen zera guztiak paperetan idatzirik sutara bota eta erre ondoren guztiok ‘Zazpi jauzi’ eta ‘San Petrike’ dantzatu genituen suaren inguruan. Gero, sua baxuago zegoenean saltoak egin genituen” azaldu dio EuskalKultura.com-i Rosana Entizne irakasleak. Jaia bukatzeko txoriogiak eta patata tortila eskaini zitzaizkien bildutako lagunei.\nRio Negro probintziako General Rocan\nGral. Rocako Gure Etxea euskal etxeko kideek ere badute esperientzia handia San Juan gaua ospatzen; eta azken urteetako ohiturari jarraituz, 2012 honetan ere bertan ‘Sanjuanada’ bezala ezagutzen duten proposamena egin zieten hiriko euskaldun eta ez euskaldeunei.\n[Gral. Rocako ‘Canal Grande’ delako pasabidea izan zen San Juan suaren omenez egindako dantzen agertokia (argazkia RocaDigital egunkaria)]\n“Gauza txarrak erretzeko eta onerako bidea argitzeko asmoarekin” piztu zuten sua Gral. Rocako lagunek ‘Canal Grande’ delako pasabidean. Bertan txokolate beroa eta tartak partekatu zituzten publikoarekin. Suaren inguruan, ohi bezala, dantza egin zuten hiriko euskaldunek.\nGral. Rocako Gure Etxea-ren eskutik, San Juan suak Patagoniako gau luzeari argia eta beroa ekarri zizkion\nSorginak eta aztiak Buenos Airesko Iparraldeko Euskal Etxera bildu dira San Juan gaueko ospakizunean\nMozorroz eta akelarre testuinguruan ospatu zuten Buenos Aireseko Iparraldeko Euskal Etxean San Juan gaua\nSan Juan gaueko sutek eta su artifizialek etxetik kalera atera zituzten ume zein heldu, Suipachan


Irekia Eusko Jaurlaritza - Gobierno Vasco :: EHAA xedapena 201706061\nGaiak: LAGUNTZAK; TOKI-ADMINISTRAZIOA; UDALAK; HAUR-HEZKUNTZA; IKASTEGI PUBLIKOAK; HAURTZAINDEGIAK; DEIALDIA\nHurrenkenaren zenbakia: 201706061\nXedapen horiek betetzeko, agindu honen helburua izango da Hezkuntza Sailaren eta haurtzaindegien eta/edo haur-eskolen titular diren Euskal Autonomia Erkidegoko udalen artean lankidetza-hitzarmenak garatzea, kostuak murriztu eta, bestalde, zero eta hiru urte arteko haurrentzako udal-titulartasuneko haur-eskolen gaur egungo eskaintza 2017-2018 ikasturtean sendotzeko.\nHezkuntza Sailak hitzarmena sinatzen duen udal bakoitzari egingo dizkion ekarpen ekonomikoak udal-titulartasuneko haur-eskolan okupatutako postuen arabera finkatuko dira. Okupatutako plaza bakoitzarengatik emango den kantitatea zehaztutako moduluaren balioaren % 60 izango da 0-1 eta 1-2 tarteen kasuan, eta % 100, berriz, 2-3 tartearen kasuan, 2017ko irail-abenduari, biak barne, dagokion ekitaldian eta 2018ko urtarril-uztailari, biak barne, dagokion ekitaldian.\nDeialdi honen helburua da 0 eta 3 urte arteko haurrentzako haur-eskolen titular diren Euskal Autonomia Erkidegoko udalak diruz laguntzea. 3.500.000 euro banatuko dira deialdiaren bitartez.\nAurreko paragrafoan aipatutako aurrekontu-baliabideak agortuz gero, laguntzen onuradunen arteko hainbanaketa egingo da.\n2.– Administrazio Elektronikoari buruzko otsailaren 21eko 21/2012 Dekretuak eta Platea E–Administrazioko Plataforma Teknologikoa onartzen duen Informatika eta Teknologiako zuzendariaren 2006ko otsailaren 9ko Ebazpenak arauten dute izapidetze elektronikoa.\n3.– Eskaerak eta erantzukizunpeko adierazpenak modu elektronikoan zelan egin jakiteko eta ereduak eskuratzeko, jo helbide elektroniko honetara: https://www.euskadi.eus/diru_laguntza/2017/haurmuni/y22–izapide/eu.\n3.– artikulua. Helburua.\nAgindu honi dagozkion diru-laguntzak zero eta hiru urte arteko haurrentzako udal-titulartasuneko haur-eskolen mantentze-kostuak finantzatzeko laguntza gisa emango dira.\n2.– Laguntzarik eman edo ordaintzeko, amaituta egon beharko da Euskal Autonomia Erkidegoko Administrazio Nagusiak emandako izaera bereko laguntzak edo diru-laguntzak direla-eta hasi eta Euskal Autonomia Erkidegoko Administrazio Orokorra eta haren erakunde autonomiadunak oraindik izapidetzen ari diren edozein itzultze- edo zigor-prozedura.\n3.– Agindu honen bidez araututako laguntzetan ezingo dute parte hartu zigor-arloko zehapena edo administrazio-zehapena dela-eta diru-laguntzak edo laguntza publikoak jasotzeko aukera galdu duten erakundeek, ezta horretarako ezgaitzen duten legezko debekuen eraginpean daudenek ere, sexu-diskriminazioagatik zigortutakoak barne, betiere Emakumeen eta Gizonen Berdintasunaren otsailaren 18ko 4/2005 Legearen arabera.\n1.– Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuaren 52. artikulua betez, izapidetze elektronikoaren bitartez laguntzak eskatu dituen pertsonak edo erakundeak Zerga-betebeharretan eta Gizarte Segurantzarekikoetan egunean egon behar duela dioen baldintza betetzen duela organo kudeatzaileak egiaztatuko du automatikoki, behar bestetan. Horretarako, ez da beharko erakunde eskatzailearen oniritzirik.\n2.– Eskabideetan jasota egongo da laguntza eskatzen duen pertsonak edo erakundeak beren beregi onartzen duela organo kudeatzaileak gainerako datu edo dokumentu horiek lortzea edo egiaztatzea, hala bide presentziala nola elektronikoa erabiltzen duenean. Hori gorabehera, Herri Administrazioak egiaztatu, kontrolatu eta ikuskatzeko eskumenak ditu.\na) Helburu bererako diru-laguntzak, laguntzak edo beste baliabide batzuk eskatu, eta, hala badagokio, jaso badira edozein administraziotatik edo erakunde publiko zein pribatutatik, hala adieraztea.\nb) Erakunde eskatzailea ez dagoela zigortuta ez administratiboki ez penalki diru-laguntzak edo laguntza publikoak jasotzeko, edo ez duela laguntzarik jasotzea eragozten dien inolako lege-debekurik, Emakumeen eta Gizonen Berdintasunerako otsailaren 18ko 4/2005 Legearen bidez zigortutako sexuagatiko bereizketak barne.\nc) Eskatzailea ez dagoela diru-laguntzei buruzko azaroaren 17ko 38/2003 Lege orokorraren 13. artikuluko 2. eta 3. zenbakietan jasotako egoera batean.\nOkupatuta dagoen postu bakoitzeko zenbatekoa agindu honetako 6. artikuluan ezarritako moduluaren % 60 izango da 0-1 eta 1-2 tarteen kasuan, eta % 100, berriz, 2-3 tartearen kasuan, 2016ko irail-abenduari, biak barne, dagokion ekitaldian eta 2017ko urtarril-uztailari, biak barne, dagokion ekitaldian; betiere, deialdi honetan ezarritako salbuespen eta baldintzen arabera.\n1.– Haur-eskolan okupatutako postuen kopurua zehazteko, 2017ko azaroaren 15ean inskribatuta dauden haurren kopurua hartuko da aintzat. Hori dela-eta, udalak data horietan inskribatuta dauden haurren zerrenda zehatza igorriko du, jaiotza-urtea adieraziz, eta horretarako udalaren edo organo eskumendunaren idazkariak ziurtagiria igorriko du. Dena den, Hezkuntza Ikuskapenak bidezko egiaztapenak egin ahal izango ditu.\n2.– Irailaren 15ean, lau hilabete edo gehiago dituzten matrikulatutako haurrek ikasturte osoko diru-laguntza jasotzeko eskubidea izango dute.\n3.– 2017ko azaroaren 15ean matrikulatutako gainerako haurrek diru-laguntza jasotzeko eskubidea izango dute, lau urte baino gutxiago badituzte. Eskala honen arabera emango dira laguntzak:\na) Maiatzaren 16tik ekainaren 15era bitartean jaiotakoek, 2017ko urritik 2018ko uztailera bitartean.\nb) Ekainaren 16tik uztailaren 15era bitartean jaiotakoek, 2017ko azarotik 2018ko uztailera bitartean.\nc) Uztailaren 16tik abuztuaren 15era bitartean jaiotakoek, 2017ko abendutik 2018ko uztailera bitartean.\nd) Abuztuaren 16tik irailaren 15era bitartean jaiotakoek, 2018ko urtarriletik uztailera bitartean.\ne) Irailaren 16tik urriaren 15era bitartean jaiotakoek, 2018ko otsailetik uztailera bitartean.\nf) Urriaren 16tik azaroaren 15era bitartean jaiotakoek, 2018ko martxoaren uztailera bitartean.\nHonako hauek dira 2015. eta 2016. urteetarako moduluak haur bakoitzeko eta adin-tarte bakoitzeko:\n1.– Deialdi honetan parte hartzeko eskabide-orriak bide elektronikoa erabiliz aurkeztu beharko dira, euskadi.net egoitza elektronikoan sartuta (https://www.euskadi.eus/diru_laguntza/2017/haurmuni/y22–izapide/eu).\n2.– Erakunde eskatzaileek eskabidea eta horri erantsitako dokumentazioa euskaraz edo gaztelaniaz aurkeztu ahal izango dute, eurek aukeratzen duten hizkuntzan. Era berean, pertsona edo erakunde eskatzaileak aukeratutako hizkuntza erabiliko da prozeduran, hala ezarrita baitago Euskararen Erabilera Normalizatzeko azaroaren 24ko 10/1982 Oinarrizko Legearen 5.2 a) eta 6.1 artikuluetan.\n4.– Eskaerarekin batera, honako agiri hauek ere aurkeztu behar dira:\na) Haur-kopuruaren laburpena, adinaren arabera: 0-urtebete artekoak; 1-2 urte artekoak eta 2-3 urte artekoak zenbat diren 2017ko azaroaren 15ean (I. eranskina).\nb) Agindu honetako 7. artikuluan ezartzen diren datetan eta baldintzetan matrikulatuta dauden 2017. urtean jaiotako haurren zerrenda zehatza (II. eranskina).\nc) Agindu honetako 7. artikuluan ezartzen diren datetan eta baldintzetan eskolatuta dauden 2016. urtean jaiotako haurren zerrenda zehatza (III. eranskina).\nd) Agindu honetako 7. artikuluan ezartzen diren datetan eta baldintzetan eskolatuta dauden 2014. urtean jaiotako haurren zerrenda zehatza (IV. eranskina).\ne) 2017-2018 ikasturtean eskatutako eta/edo jasotako laguntzen zerrenda (V. eranskina).\nf) 2017-2018 ikasturtean zerbitzua garatu ahal izateko, udalak haur–hezkuntzako eskolari esleitu dion aurrekontu-esleipena. Bereizi egin behar dira sarrerak (familiek jartzen dituzten kuotak barne) eta gastuak, eta adierazi egin beharko da jardueraren ondorioz sortzen den defizita (VI. eranskina).\ng) Haur-eskolako hezkuntza-langileen zerrenda (VII. eranskina).\n5.– Hezkuntza-proiektua haur-eskolan gordeko da, eta agindu honen 18. eta 19. artikuluetan ezarritako jarraipen-batzordearen esku geratuko da. Hezkuntza-proiektu horrek honako hauek hartuko ditu bere baitan, besteak beste:\na) Haur-kopurua, adinaren arabera, taldekatzeko irizpideak, unitate-kopurua, adinaren eta hizkuntza–ereduaren arabera.\nc) 0-3 urterako haur-eskolaren egutegi–ordutegiak eta eskainitako zerbitzuak: jantokia, mediku- eta osasun-laguntza, laguntza psikologikoa, gurasoen eskola...\nd) Jarduketak hezkuntza–eremuan dituen balio, helburu eta lehentasunen definizioa.\n6.– Izaera Pertsonaleko Datuak Babesteari buruzko abenduaren 13ko 15/1999 Lege Organikoan eta Datu Pertsonalen Fitxategi Publikoei eta Datuak Babesteko Euskal Agentzia sortzeari buruzko otsailaren 25eko 2/2004 Legean ezarritakoarekin bat etorriz, deialdiko parte-hartzaileek baimena ematen dute deialdi hau izapidetzean jasotako datu pertsonalak tratatu eta argitaratzeko. Datuok, bestalde, «Haur hezkuntzako diru-laguntzak» izena duen fitxategi batean sartuko dira, diru-laguntzen deialdi hau, bai eta deialdira biltzen diren udalei deialdiaren garapenaren berri emateko ere. Ikastetxe eta Plangintza Zuzendaritza da fitxategiaren arduraduna. Datuak aurkaratu, kontsultatu, zuzendu eta ezabatzeko eskubideak Ikastetxe eta Plangintza Zuzendaritza erabili ahal izango dira. Horretarako, Hezkuntza Sailera jo beharko da (Donostia kalea 1, 01010 Vitoria-Gasteiz).\n2.– Ikastetxe eta Plangintza Zuzendaritzak eskabidean hutsik edo akatsik antzematen badu, eskatzaileari jakinaraziko dio, eta 10 eguneko epea emango, huts edo akats horiek zuzentzeko. Hamar egunak igarota zuzentzen ez baditu, eskatzaileak eskaerari uko egin diola ulertuko da, Administrazio Publikoen Administrazio Prozedura Erkidearen urriaren 1eko 39/2015 Legearen 68.1 artikuluan, aurreikusitako moduan idatzi beharreko ebazpena eman ondoren.\n1.– Hezkuntzako sailburuordeak emango du deialdi honetan aurreikusitako diru-laguntzak emateko ebazpena, Euskal Herriko Agintaritzaren Aldizkarian argitaratu eta sei hilabete baino lehenago. Ebazpen hori udal eskatzaileei jakinaraziko zaie, eta, denek jakiteko, Euskal Herriko Agintaritzaren Aldizkarian argitaratuko da.\nOnartutako eskabideak Hezkuntza Sailaren eta laguntza jaso duten udalen arteko hitzarmenaren bidez gauzatuko dira, ebazpena jakinarazten denetik hilabeteko epean. Hitzarmen hori agindu honetako VIII. eranskinean jasota dago.\n1.– Diru-laguntza bi epetan ordainduko da:\na) Lehenengo ordainketa, % 30, 14. artikuluan aipatzen den hitzarmena sinatu ondoren gauzatuko da.\nb) Bigarren ordainketa, gainerako % 70a, diru-laguntzaren onuradunak 2017-2018 ikasturtean izandako gastu eta diru-sarreren agiri bidezko justifikazioa aurkeztu ondoren egingo da; justifikazio hori udal-idazkariaren edo kontu-hartzailearen ziurtagiri bidez egingo da (IX. eranskina). Inprimaki-eredua https://www.euskadi.eus/diru_laguntza/2016/haurmuni/y22–izapide/eu egoitza elektronikoan egongo da eskuragarri.\nFrogagiri horiek baliabide elektronikoz aurkeztu behar izango dira, webgune honetan: https://www.euskadi.eus/nirekudeaketak.\n2.– Frogagiriak aurkezteko epea 2018ko uztailaren 1etik 31ra arte izango da, eta Hezkuntza Sailaren Ikastetxe eta Plangintzaren Zuzendaritzan aurkeztuko dira.\n3.– Ikasleen datuak aztertu eta gero, Administrazioak eskubidea izango du Hezkuntzako sailburuordeak emandako kitapen-ebazpenean onuradunei emandako diru-kopuruak doitzeko, betiere onuradunari entzun eta gero. Emandako laguntza gutxitzea beharrezkoa bada, 698/1991 abenduaren 17ko Dekretuaren prozesuarekin bat egingo da.\n4.– Ikastetxeek 2017-2018 ikasturtean egindako ekintzei buruzko txostena Jarraipena Batzordearen eskura izango dute. Txosten horrek atal hauek izango ditu gutxienez.\na) 2017-2018 ikasturtean egindako ekintzen garapena.\n1.– Deialdi honen bidez lortutako diru-laguntza bateragarria izango da hezkuntza–arloan eskumenik ez duten herri-administrazioen menpe dauden organoen edo entitate pribatuen bidez lortutako beste edozeinekin. Alabaina, diru-laguntza guztien batura ezin izango da gastuaren % 100 baino gehiagokoa izan. Halakorik gertatzen bada, egindako gastutik gora jasotzen den kopurua kenduko zaio deialdi honen arabera dagokion diru-laguntzari.\n2.– Dena dela, diru-laguntza hartzen duen udalak nahitaez eman beharko dio xede bererako lortu duen beste edozein laguntzaren berri diru-laguntza eman dion administrazioari, horrela xedatzen baita Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuaren 50.2 artikuluan (1998ko urtarrilaren 19ko EHAA).\n2.– Era berean, diru-laguntzaren onuradunak nahitaez lagundu beharko du administrazio emaileak egiten dituen egiaztapen-ekintzetan eta Administrazioaren Kontrol Ekonomikoko Bulegoak egindako kontrol-ekintzetan, hala agintzen baitu Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretu horretako 50.2. artikuluak.\n3.– Udal onuradunak emandako diru-laguntza onartu beharko du, diru-laguntza ematen zaion jakinarazpena jaso eta hamabost eguneko epearen barnean, diru-laguntzari espresuki eta idatziz uko egiten zaionean izan ezik. Halakorik gertatzen ez bada, beraz, onartu egiten dela ulertuko da.\nHezkuntza Sailak eta kasuan kasuko udalak izenpetu behar duten eta 14. artikuluan aipatzen den hitzarmena behar bezala gauzatzen dela bermatzeko, jarraipen-batzorde bat eratuko da. Honako kide hauek izango ditu batzordeak:\n1.– Jarraipen-batzordeak, berak finkatutako prozeduraren arabera, hitzarmena eta hezkuntza-proiektua (haur-eskolak gordeko duena) noraino betetzen diren ikuskatu ahal izango du.\n2.– Horretarako, jarraipen-batzordeak, 15.1 artikuluan aurreikusitako bigarren ordainketa egin baino lehen, udalek eskaerarekin batera aurkeztutako datuak aztertu ahal izango ditu. Batzordeak, hala behar izanez gero, bere egitekoak betetzeko beharrezko deritzen dokumentuak eskatu ahal izango dizkie udalei. Dokumentu horien arabera egin ahal izango du bidezko txostena. Txosten hori Ikastetxe eta Plangintza Zuzendaritzara bidaliko da, eta aldekoa izanez gero, azken ordainketa egingo da. Nolanahi ere, txosten hori udal bakoitzaren eskura egongo da.\n18. artikulua.– Ez-betetzeak eta itzultzeko prozedura.\nLaguntza emateko ezarri diren baldintzak betetzen ez badira, jasotako kopuruak eta berandutze-interesak itzuli beharko zaizkio Euskal Autonomia Erkidegoko Diruzaintza nagusiari, Euskal Autonomia Erkidegoko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuan eta abenduaren 17ko 698/1991 Dekretuan ezarritakoari jarraikiz. Eta, batez ere, kasu hauetan:\nd) Agindu honen 17. artikuluan ezarritako obligazioetarikoren bat ez betetzea.\nOgasun eta Administrazio Publikoko sailburuaren 2007ko apirilaren 26ko Aginduak, Euskal Autonomia Erkidegoaren aurrekontu orokorren kontura diren gastu-espedienteen aldez aurreko tramitazioa arautzen duenak, 5.3 artikuluan xedatzen dituen ondorioetarako, agindu honen diru-laguntzak ebaztea 2018. urterako Euskal Autonomia Erkidegoaren aurrekontu orokorretan kreditua egotearen menpe egongo da.\nProzedura-gaietan agindu honek arautzen ez duenerako, osagarri gisa, Administrazio Publikoen Administrazio Prozedura Erkidearen urriaren 1eko 39/2015 Legeak ezarritakoa jarraituko da.\n2017-2018 IKASTURTERAKO ESKATUTAKO EDO JASOTAKO LAGUNTZEN ZERRENDA\n2017-2018 IKASTURTERAKO AURREKONTUA\nEUSKO JAURLARITZAKO HEZKUNTZA SAILAREN ETA «UDALA» UDALAREN ARTEKO HITZARMENA, ZERO ETA HIRU URTE ARTEKO UDAL-TITULARTASUNEKO HAUR-ESKOLAK FINKATZEKO\nUDAL TITULARTASUNEKO 0-3 URTEKO HAUR ESKOLENTZAKO LAGUNTZEEN JUSTIFIKAZIOA\nEBAZPENA, 2018ko otsailaren 22koa, Hezkuntzako sailburuordearena, zeinaren bidez jakinarazten baita udal haur-eskolentzako 2017-2018 ikasturterako diru-laguntzen zerrenda.


[dotb.eus] Berrizek "Arimen Gaua" ospatuko du euskal ohitura zaharrak berreskuratzeko | dotb Durangaldeko Telebista\n2017-10-28 2017-10-28 dotb Durangaldeko Telebista\t0 comentarios\nHelburua euskal ohiturak berreskuratzea da azken urteotan hain arrakastatsua den Halloween fenomenoari helduz.\nLarunbatean ospatuko dute Arimen Gaua Berrizen\nBERRIZ.- Gaur Berrizko Udalak Arimen gauarako jarduera ezberdinak antolatu ditu Pagotxa Kultura eta Aisialdi elkartearekin batera. Helburua euskal ohiturak berreskuratzea da azken urteotan hain arrakastatsua den Halloween fenomenoari helduz.\nHorrela, gaur, 17,15ean LH5 /6 eta DBH-koentzat Kalabaza apainketaren lehiaketa egongo da, saria afari bat izango delarik koadrila irabazlearentzat. Eta 17,15etik 19,30era makillaje eta mozorro tailerra eta jolasak egongo dira Kalabaza Ludotekan. Guztia Olakueta plazan izango da.\nHonetaz gain informazioa emango zaie umeek bertako ohiturak ezagutu ditzaten. Informazio orria banatuko da eskolan bai gelan eta baita ere etxean aittitte- amamekin lantzeko.\nGaur egun, inork gutxik ezagutzen du Euskal Herrian orain dela 60-70 urtera arte, gaur egun Halloween gaua moduan ezagutzen den egun ospetsua, ehunka txokotan ere ospatzen zela. Gero eta globalizatuagoa den gizarte honetan Halloween festak bere gain hartu duen kutsu kontsumistak alde batera utzi ditu Arimen gaua ospatzeko tokian tokiko moduak.\nHalloween gaua, jai unibertsala den heinean, jakina da festa hau Urriaren 31ko gauean ospatzen dela. Ildo beretik, askok Ameriketatik datorren festa bat dela uste duten arren, oso garrantzitsua da jakitea, Halloween gauak Irlandako tradizio zeltan duela jatorria. Lehen esan bezala, Urriaren 31ko gauean Irlandar zeltek “Samhain” gaua ospatzen zuten eta honekin udari amaiera ematen zioten. Zeltek, ospakizun honekin amaitutzat ematen zuten uzta garaia eta neguari ongi etorria ematen zioten. Ez hori bakarrik, gaua hildako arbasoak omentzeko eta haien espirituak festara gonbidatzeko ere egiten zuten festa hau. Aldi berean, espiritu gaiztoak uxatzeko mozorroak eta maskarak janzten zituzten.\nHalloween hitzaren jatorria ezagutzeko XVI. Mendeko Eskoziara joan beharra daukagu. Hitzak eskoziar jatorria du eta ingelesezko “All Hallows Even” hitzetatik dator. Azken esaldi honek santu guztien gauari egiten dio erreferentzia.\nGainera, XVI. mendean Irlanda eta Eskoziako herritar askok Amerikako Estatu Batuetara joan behar izan zuten bizimodu hobe baten bila eta festa haiekin eraman zuten. Horren ondorioz, 1840. urtean “Halloween” izeneko festa lehenengo aldiz ospatu zuten Estatu Batuetan eta pixkanaka- pixkanaka tokian tokiko kutsua hartzen joan zen. Fenomeno sozial eta kultural honekin batera festa berriro ere Europa osoan zehar zabaltzen hasi zen eta Euskal Herria ez zen fenomeno horretatik at geratu.\nEuskal Herrian ere aspaldikoa da Arimen Gaua ospatzeko ohitura, baina, egiari zor, ez dago data zehatzik ospatzen hasi zen momentuaren inguruan. Europan sortutako jaiak hasierako bi ezaugarri mantentzen zituen Euskal Herrian ere: kalabazak eta mozorroturik eskean ateratzea. Neurri batean, galdu egin da baratzetik edo dendatik kalabazak hartu edo erosteko ohitura eta etxeko trapuekin egindako mozorroak.\n← [dotb.eus] Las Jornadas de Patrimonio se cierran con un concierto y la visita a Besoitaormaetxea\n[dotb.eus] Jesuiten Etxea de Durango celebra su décimo aniversario, ha acogido a 49 inmigrantes →


kritiken hemeroteka » Euri orojakilea\n« Ezer gertatzen ez denean | Bizitzearen kalteez »\nLainoa janez / Juan Kruz Igerabide / Erein, 2015\nEuri orojakilea Hasier Rekondo / Berria, 2015-12-13\nJuan Kruz Igerabideren (Aduna, Gipuzkoa, 1956) azken poemarioaren izenburuak lainoa nabarmendu arren, liburu honetako protagonista erabatekoa euria da. Lainoa, bizitza, jaten duen euria. Denboraren iragaitearen metafora orojakilea eta nonahi agertu daitekeena. Esanahi anitz eta etengabeak agertzen ditu liburu osoan, kasik poema guztietan agertuz. Lainoa janez liburuan (Erein, 2015), sarerik gabeko jauzi barrokoa saiatu du Igerabidek, poesian ezerk ez duela kikiltzen erakutsi nahi izango balu bezala. Nago ahots poetikoaren jakinduriak babestu duela oraingoan Igerabide, jauzi barroko hori hutsal bihurtu baitzitekeen.\n“Ez gehiago jasan idatzi behar hau,/ amaitu behingoz/ Olentzerori idazten hasi nintzen/ gutun sekretu hura/ konturatu nintzelarik/ gauzak okerrera zihoazela ezinbestean…”, idatzi beharrak eragiten duen sufrikarioaz ari zaigu. Eta igartzen zaio, nolanahi ere, esperientziak, barne-muinak eta geografiak izendatzeko grina aseezin hori euriz besterik ezin duela ase. Horrela bada, poesian larregi ez murgildutako irakurleari ariketa estilistiko demasekoa irudi balitzaioke ere, poesiaren azken eremu abisalak gustuko dituenari, ordea, eta horien artean iruzkingile honi, poemarioa ezin zirraragarriagoa egingo zaio. Eta nagusiki, adjektibazio epatantean oinarritzen den poesia laket duenari.\nArestian esan bezala, euriaren presentziak liburu osoa bereganatzen du, poesiak bizitza zipriztintzen duen gisara. “Ut pluvia poiesis“. Poesia, ezer bada, euria da. “Euriak zerua lurrera dakar/ ezin konta ahala ur-hariri tiraka”, dio ahots poetikoak Errebotez poema sarkastikoan. Eta tour de force estilistikoari jarraiki, Igerabidek bidaide ugari eta ezberdinak aukeratzen ditu, poema bakoitzari kutsu meta-literarioa eman nahian: Emily Dickinson, Chopin, Rothko, Schopenhauer, Oteiza, Camus, Shakespeare, Heidegger eta abar luze bat… Batzuetan erreferentzia kulturalok lar artifizialak iruditu zaizkit, poeman derrigorrez “sartu” behar horrek poema bera desorekatuko balu bezala.\n“Nola izan ni, une bakoitzak ezabatzen baitit naizen hau?”, dio poetak bere buruari galdetuz, Basamortuko gibel-solasa gogoangarrian. Azken koda hori, eta liburuaren amaiera oro har, begitandu zait lortuena eta erakargarriena ezbairik gabe, Igerabidek errai poetikoak eta gizatiarrak beldurrik gabe erakusten baititu amaiera horretan. “Errealitaterik ez duen argi baten bila nabil”. Eta aurrerago: “Infinituaren eta ezerezaren artean/ orbela hegan;/ aurkian idatzirik du: ‘Izan’,/ eta ifrentzuan: ‘Ez izan’”.\nJuan Kruz Igerabide poesiaren eskutik murgildu zen literaturan; bere poesia “arriskutsuak” literaturaren oroimenari eusten dio. Akaso ez da izanen irakurle guztien gustuko barrokismo epatante hori, baina poesiazaleok biziki maite dugu. Poeta handi bat, lehen adjektibotik azken metaforaraino. Aurtengoan, poesia berreskuratu du euskal literaturak. Hilzorian, euriak janda zegoen poesia.


"Taldea amaierara arte saiatu da" | Athletic Club\nHasieraAlbisteak“Taldea amaierara arte saiatu da”\n“Taldea amaierara arte saiatu da”\nPucelan galdu ostean, Gaizka Garitanok esan du Athleticek “gol aukera asko” behar dituela eta ez diela balio “fase batzuetan hobeak izatea”\nGaizka Garitano Athleticeko entrenatzaileak komunikabideen aurrean hitz egin du, Jose Zorrilla estadioan 2 eta 1 galdu ostean. Entrenatzaile zuri-gorriak huts egindako aukerak deitoratu ditu: “Guk aukera asko behar ditugu gola sartzeko. Ez digu balio fase batzuetan hobeak izateak. Iaz huts egin ez genituen aukerak huts egiten ari gara. Estatistikak ikusita, baloi jabetza eta aukera gehiago ditugu”.\nAurkarien portzentaje altua nabarmentzen da: “Arrisku gutxi egiten digute, baina ematen dugun apurrean, gola sartzen digute. Ez da normala. Hori, dinamika luzeago batean, irauli egiten da, baina ez gara lortzen ari”.\nDerioko entrenatzaileak partidaren lehen fasean sakontasuna falta izan zaiela onartu du: “Lehen ordu erdian ez dugu sakontasunik izan, motzean paseak emanez, arrisku handirik sortu gabe. Hortik aurrera, area zapaltzen eta aukera gehiago sortzen hasi gara, batez ere bigarren zatian”.\nGaritanok bere taldearen lana goraipatu du: “Taldea amaierara arte saiatu da, baina ezin izan dugu punturik lortu. Bolada ona jarraitzeko aukera garrantzitsua galdu dugu. Jendea animatu behar da”.


O - Noticias de Gipuzkoa\nJeltzaleek herriko saltokientzat egiturazko laguntza gehiago eskatu dituzte eta aholkularitza zentroa martxan jartzea\n– a.m. 02.02.2021 | 01:01\nOiartzun – Amazoneko banaketa zentro bat ezartzeari buruz eragile batzuk aurkeztutako mozioa aho batez onartu zen Oiartzungo Udaleko urteko lehen ohiko batzarran. Jeltzaleak "merkatu txikiaren alde agertzen direla beti" gogorazi du komunikabideei bidalitako ohar batean Janire Mitxelenak, EAJ/PNVko udal taldearen izenean.\nHorregatik, azpimarratu duenez, merkatu txikia indartzeko hainbat proposamen eraman zituzten aurrekontuak landu zirenean; merkatarien egoera bere kezketako bat ere badelako. Eramandako proposamen guztietatik bakarra hartu zuen udal Gobernuak kontuan: merkatarientzat aholkularitza zentroaren proiektua. Zerbitzu honek herriko zein lokal dauden libre informatuko du, zein diren momentuan dauden dirulaguntzak, negozioen traspasoaz informatuko du, e.a. "Proiektu hori, aurrekontuetan islatuta gelditu bazen ere, esan behar dugu 2021 hasi denetik ez dugula proiektu horren aurrerapausoen berririk izan, jakinda merkatarien egoera oso zaila dela", kritikatu du.\nGauzak horrela, EAJk laguntza zuzen gehiago eskatu ditu: "Saltoki txikien egoerak okerrera egiten du erritmo bizian, proiektu sendo eta errealak sortu behar direla uste dugu. Batez ere, egiturazko lagun-tzak ematea, bai alokairuak ordain-tzeko, bai Udalaren lokalak lagapenean emanez, eta, batez ere, aro digitalera sartzeko bilakaera indartuz". Jeltzaleek "bono gutxiago eta bertako komertzio txikiaren aldeko proposamen eta neurri zehatz gehiago" eskatu dituzte.\nGaurko etxebizitza publikoen zozketa, bertan behera.


Estitxu Garai: "Estatu Batuetako presidentea lehenengo aukeratzen dutenak botere ekonomikoak dira"\nAmerikako Estatu batuetako hauteskundeei begira ekin diogu gaurko analisiaren tarteari. Estitxu Garaik azaldu digu ulertzen duela AEBetan ezkerreko erreferente izan daitezkeen batzuek Joe Bidenentzat botoa eskatzea "aukera ez txarrena" delako, baina uste du gakoa AEBetako hauteskunde sistema bera dela. Gerturagora etorrita, Katalunian ANCko zuzendaritzako 7 kidek dimisioa eman ondoren, Garaik nabarmendu nahi izan du dimisio horiek argi uzten dutela Otsaileko Kataluniako hauteskundeetan jokoan dagoena aldebakartasunaren legitimazioa dela.\nUxue Bereziartua, Bixiarten "Eskuak" mikrobideoa Hamaika Klik lehiaketako irabazlea\nMarcos Tedin: "Athletic zalea naiz eta horri esker ikasi dut euskara"


Araudia | DONOSTIARRAK Kirol-Kluba\n1.- Donostiarrak Kirol Klubak (CDK) eta Euskal Herriko Unibertsitateak (UPV/EHU) "18. Udaberriko Lasterketa" antolatzen dute, 2022ko Martxoak 13, igandea, goizeko 10:00etan izango delarik.\n2.- IBILBIDEA: Lasterketak 10 km.ko luzera du, eta irteera eta helmuga Ibaetako Kampusean ditu, Manuel de Lardizabal kalean.\n3.- IZENEMATEAK: Internetez soilik egin ahal izango da. Epea urtarrilak 29ean irekiko da, martxoak 10 arte, edo dortsalak agortu arte. Edonola ere, lasterketa egunean ez da inskripziorik emango. Web bidez inskripzioa ez da ontzat emango ordainketa guztiz burutu arte. Izen ematearen kostua 12 eurokoa izango da otsailaren 13ra arte, 23: 59an, eta 14 eurokoa otsailaren 14tik martxoaren 10era arte.\nParte harzeko adin minimoa 16 urte beteak izan beharrekoa da. Nolanahi ere, 18 urtez beherakoek, aita, ama edo eta tutorearen baimena azaldu beharko dute.\n4.- UNIBERTSITARIEN IZENEMATEA: Internetez egingo dute www.rockthesport.com bitartez soilik , "universitarios" aukeratuz. 6 euro kostua izango du eta 14 eurokoa otsailaren 14tik martxoaren 10era arte. 200 inskripzio gehienez ere. Kontutan hartu inskripzio hauek unibertsitateko kirol zerbitzuak baieztatuko dituela, eta ez dela dortsalik emango bertako ikasle izan ezean. Aukera hau har dezakete baita ere Unibertsitateko bulego langileek (AZP) bai eta Irakasle eta Ikertzaileek (PDI) ere.\n5.- DORTSAL ETA TXIPEN JASOTZEA: Kronometraia txipen bidez egingo da. Txipa ezarria duen dortsala hemen jaso ahal izango dira:\n- Donostiako Robers kirol dendan: Martxoak 9,10 eta 11. 10:00etatik 13:00tara eta 16:00tatik 20:00tara.\n- UPV/EHU-ko Kirol zerbitzuan: Larunbata 12ean, 16:00 eta 20:00 artean, edo eta igandea 13an, 8:00 eta 9:00 artean.\n- Ezinbestekoa izango da DNIa edo inskripzio zihurtagiria aurkeztea\n6.- DORTSALEN ITZULERA: Jakingo duzun bezala, lasterketa hau CDK Donostiarrak taldeak antolatzen du, UPV-EHU ren laguntzaz. Eta garen bezela korrikalariak izanik, badakigu azken orduko lesioak azaldu daitezkela, eta honek dakartzan hainbat ondorio: Ezin parte hartu entrenemendu osoa burutu ondoren, dortsalaren dirua galdu, eta gure dortsal hori dortsalik gabe garatu den beste lasterkari batek ezin erabiltzea. Hori dela eta bi epe hauetara deuseztatu ahal izango da izen ematea:\n* OTSAILAREN 13a BITARTE (barne): Izen ematearen kostea eta bi euro gutxiago gastuen kontzeptupean (10 € dortsal estandarra bada eta 4 € dortsal unibertsitarioaren kasuan).\n* OTSAILAREN 14etik MARTXOAREN 10era BITARTE (barne): Izen ematearen kostearen %50a (7 € dortsal estandarra bada eta 3,5 € dortsal unibertsitarioaren kasuan).\nEmailez jaso den rockthesport-eko izen ematearen ziurtagiria carrera@donostiarrak.com posta elektronikora bidali behar da, deuseztatu nahi dela adieraziz. Era honetara lasterkariaren kontu korrontera bueltatuko da dirua. Izendatu gabe geratu den dortsal hau erabilgarri geratuko da beste lasterkari batentzat\nLasterketaren bezperan ez da itzulketarik onartuko.\n7.- PREMIOAK: Sailkapen orokorreko lehen 3 emakumeentzat eta lehen 3 gizonentzat garaikurrak egongo dira, baita UPV/EHUko lehen hiru emakumeentzat eta lehen hiru gizonentzat ere. Inolaz ere ez dira sariak eskudirutan emango. Parte-hartzaile guztiek oroigarri bana jasoko dute, eta opari zozketa batean parte hartuko dute.\n8.- KORRIKALARIEI ZERBITZUAK: Aldagela eta dutxak Benta Berri polikiroldegian, eta guardarropa zerbitzua lasterketa garaian (motxila, boltsa, etab.).\n9.- APARKALEKUAK: EHUk dituen zenbait aparkaleku egokituko dira lasterketara hurbilduko diren korrikalari eta zaletuentzat. Berauen ordutegia goizeko 7etatik eguerdiko 15ak arte izango da. Oso garrantzitsua da aparkalekua itxiera ordua baino lehen uztea, bestela beratn geratuko bait dira atera ez diren ibilgailuak. MESEDEZ APARKALEKUAK 2022KO MARTXOAREN 13KO EGUERDIKO 15AK BAINO LEHEN UZTEA ERREGUTZEN DA.\n10.- DENBORA MUGA: Lasterketa amaitzeko 1h 15min izango da topea, eta 5 km.ko pasoan 35 min.koa. Denbora hau gainditzen duen lasterkaria lasterketatik kanpo geratuko da.\n11.- ASEGURUA: Antolakuntzak ardura zibil eta istripu aseguruak kontratatu ditu, hirugarrenei sortutako kalteak eta lasterkariek sufritutako istripuak babesteko.\n12.- ARDURA: Antolakuntzak ez du ardurarik izango bere kabuz parte hartzen duten lasterkariek jasan ditzaketen kalteengan. Lasterkariek gisa honetako lasterketen arriskuak onartzen dituzte. Antolakuntzak, bere erruz sortutako kalteen aurrean bakarrik erantzungo du.\nLasterketaren antolaketari egotzi ezin zaizkion ezinbesteko arrazoiengatik proba bertan behera gelditzen bada, dortsalaren zenbatekoa ez da itzuliko, baina aukerak baloratuko dira eragindako kalteak konpensatzeko.\n13.- ANTIDOPING: Kirolaren garbitasuna mantentzeko helburuarekin, Antolakuntzak IAAF-eko zerrendan Doping-arekin zigortuta agertzen diren kirolarien partehartzea debekatuko du.\nAraudi honetan jasotzen ez direnak, lasterketa Gipuzkoako Atletismo Federakuntzako araudiak zuzenduko du.\nTweet Widget | Compartir en Facebook | | Pinterest | Linkedin Share Button | Español


"Emakume surflariek euren gaitasunetan sinesten dute orain" - Sopela - Hiruka.eus\nAinhoa Bretos 2019-02-01 12:22\nSurfaren gaineko zinema bultzatzea helburu, Sopela Surf Film Festival ekimena laugarrenez antolatu dute TAUI MEDIA SLek eta Sopelako Udalak. Urtarrilaren 31tik otsailaren 2ra bitartean iraungo du festibalak, eta, aurreko ekitaldietan legez, surf arloko pertsona esanguratsuek berbetan jardungo dute bertan, horien artean Ana Urrutia kazetariak eta surflariak.\nSurfean, 11 urte zituela hasi zen Ana Urrutia, Bakioko uretan. Gaur egun 46 ditu, eta ez da arraroa hura olatuak hartzen ikustea, taula gainean jarraitzen baitu kazetariak. Sopela Surf Film Festival ekimena dela eta, "Ahalduntzearen esnatzea. XXI. mendeko emakume surflarien esentzia" izeneko berbaldia eskainiko du otsailaren 2an, zapatuan, Kurtzio kultur etxean (Sopela).\nLehenengo eta behin, zer da "ahalduntzearen esnatzea"?\nAhalduntzearen esnatzearen gainean dihardugunean, boterearen ahalduntzeari egiten diogu erreferentzia, modu orokorrean ulertuta. Alde batetik, emakumeok dugun barne boterea dago. Kanpotik aldaketa bat egin ahal izateko, lehenengo eta behin, norberaren barneko botere hori indartu, eta ahalduntzea gauzatu beharra dago. Horrek zera esan nahi du, gure gaitasunetan sinetsi behar dugula.\nAzkenengo urteetan, barne-botere horren esnatzearen lekukoak izan gara. Emakume surflariek euren gaitasunetan sinesten dute orain. Zapaltzen gaituen sistema puskatzen asmatu dute azkenean, eta orain badakite, entrenamendu eta lan asko eginda, gauza izugarriak egitera hel daitezkeela. Barne-ahalduntze horren eraginez, inguruan dutena esnarazten ere hasi dira: babesle-laguntzaileak, komunikabideak, teknikariak... Surfaren mundu osoa, azken batean.\nEsango zenuke surf-giroa isiotu dela emakumeen artean?\nBai, zalantza barik. Gero eta emakume gehiago dago uretan; dena den, pauso batzuk ematea falta da oraindino, adinari dagokionez, batez ere. Gaur egun neska gazte askok izena ematen dute surf-ikastaroetan, baina gehienek 15 edo 16 urte inguru dituztenean utzi egiten dute. Hor hutsune bat dago, eta betetzea lortu behar dugu.\nEta hutsune hori betetzeko zer egin beharko litzateke?\nEsango nuke erreferenteak izatea oso garrantzitsuak direla. Gizarteak horrela funtzionatzen ei du askotan; erreferente, idolo edo bidea erakusten digun norbaiti jarraika ibiltzen gara. Ostera, ikastaroetan dabiltzan neskek ez dute emakume surflarien elkarrizketarik, albisterik edo erreportajerik ikusten komunikabideetan edo sare sozialetan, ez daukate erreferentetzat emakume surflaririk.\nHorrez gainera, klubek egiten duten lana ere oso garrantzitsua da. Bakioko surf-taldean adibidez, taldea osatzen ahalegintzen gabiltza neskarik gaztetxoenakaz. Euren bidea egiten lagundu gura ditugu, gizonek dituzten aukera eta baldintza berberak izan ditzaten.\nAukerak eta baldintzak aipatu dituzu. Zentzu horretan, alde handia dago gizonen eta emakumeen artean, adibidez, diruari dagokionez, orain dela urte batzuk munduko txapeldun izan ziren emakumeek euren sariak saltzen zituzten txapelketetan ostatuak ordaindu ahal izateko. Gaur egungo soldatak parekideak dira?\nMunduko Surf Ligak (WSL, ingelesez) emakumeen zein gizonen sarien diru-kopurua berdindu du. Horretan erreferente izan da hainbat instituziorentzat, baina, oraindino ere badira bestelako kasuak, 2018an Laredoko surf-txapelketa batean gertatu zena, berbarako. Gizonek irabaz zezaketen diru-kopurua emakumeena baino lau aldiz handiagoa zen. Horrek polemika izugarria eragin zuen sare sozialetan, eta, azkenean, sariak berdindu zituzten. Dena den, emakumeok baldintza oso txarretan lehiatu izan gara urte luzez, eta ez bakarrik soldatak parekatuta ez zeudelako. Nik txapelketetan parte hartu izan dut; mareak direla eta, itsasoaren baldintzak unerik txarrenean zeudenean, orduantxe heltzen zen gure txanda... Askotan, epaileen bazkalordua zen une berean, gainera.\nIzugarri sufritu dugu desberdintasun hori. Apurka-apurka lanean dihardugu emakumeen surfari merezi duen garrantzia eta protagonismoa emateko, eta oso tristea da ezer ulertzen ez duen jendearen komentarioak irakurtzea surflarien Interneteko plataformetan. Etengabe tiraka jardun behar dugu, ez dute gure borroka feminista ulertzen. Feminismoa zer den ere ez dute ulertzen.\nBabesari dagokionez, babesle-laguntzaileak lortzea erraza da surflari emakumeentzat?\nAldaketa txiki batzuk nabaritu ditugu sponsor edo babesleen kasuan, baina oraindino egiteko asko gelditzen zaigu. Izan ere, hainbat kasutan, zoritxarrez, askoz errazagoa da babesle bat aurkitzea edertasun-kanon jakin batzuk betetzen badituzu. Horrelakoetan, sponsorrak arreta surflariaren itxuran ipintzen du, eta ez surfean egiteko daukan moduan. Hala, bideoak editatzean, surflariaren gorputza askoz gehiago erakusten du, hartu dituen olatuak baino.\nProfesional-mailan egon dira horrelako kasuak, Silvana Lima brasildarra adibidez. Zortzi bider izan da Brasilgo txapeldun, eta birritan munduko txapeldunorde. Nahiz eta bere surfa izugarria izan, ez zuen babeslerik lortzen, eskatzen dituzten estereotipo horietatik kanpo dagoelako.\nEta materialaren kasuan? Berdin prestatuta dago?\nGuk materialean ez dugu bereizketarik egiten, markek ematen diote generoa. Orain dela gutxi modan jarri den surf jantzi bat merkaturatu dute. Ez dauka hankarik, kuleroen forma dauka, kulero txiki-txikien forma, hau da, ipurdi gehiena bistan geratzen da.\nArropa hori zeroaten emakumeek, olatu bat hartzen zuten bakoitzean, neoprenoa birkokatzeko keinua egiten zutela ikusi izan dugu 2018ko txapelketetan. Guztiz kontzentratuta egon behar zuten une horretan, baina euren energia ez zegoen olatuetara bideratuta, jantzira baino.\nHorrek nahiko argi erakutsi du, beste behin, zein den jantzi horien eta horrelakoak egiten ibiltzen direnen helburua, ez? Zertarako egin dute, surflariok erosoago egoteko, ala surflariok gure ipurdia erakusteko?\nDena den, emakume surflarien errealitatea asko aldatu da azken urteotan.\nIzugarri. Urrats erraldoiak eman ditu surfak azken urteotan. Ni 1983an hasi nintzen. Bost neba nagusi ditut, eurek olatuak hartzen zituzten eta nik dena imitatzen nienez, surfean hasi nintzen. Garai horretan ez zegoen ia-ia emakumerik uretan, oso gutxi ginen, eta gehien-gehienak surflarien arrebak izaten ginen.\nBizi izan dugun errealitateagatik, itsasoan ahizpatasuna izan da nagusi. Emakume bi baino ez ginen egoten surfean 40 gizonen artean, gutxiengoa izan gara beti. Hori dela eta, esan daiteke babestu eta lagundu egin diogula elkarri. Txapelketaren kasuan ezberdina da, noski. Azken batean, lehiaketa lehia da. Baina hortik kanpo talde polita osatu dugu beti. Esango nuke kirol hau ulertzeko beste modu bat daukagula, eta olatu bat hartu ahal izateko borroka ere. Gurea beste errealitate bat da, eta hori nabaritu egiten da uretan.\nZelakoak dira gaur egungo emakume surflariak?\nZein da, zure ustez, XXI.mendeko emakume surflarien esentzia? Gaur egungo emakumeen esentzia lehenago aipatu dudan ahalduntze horretatik sortu dela esango nuke. Oso borrokalariak dira, eta ondo baino hobeto erakutsi dute entrenamendu eta prestakuntza fisiko egoki bategaz munduko olaturik handienak hartzera hel daitezkeela. Guretzat orain dela urte batzuk guztiz pentsaezina zen emakumeak XXL zirkuituan lehiatzea.\nBeste kontu bat, oso garrantzitsua, kategoriena da. Txapelketetan hainbat kategoria dago parte-hartzaileak sailkatzeko, besteak beste: 14 urtetik beherakoak, 17 urtetik beherakoak, eta emakumeak. Uste dut hori gainditu behar dugun gauza bat dela. Surfa gizonezkoena izan da beti, eurena eta eurentzat, eta gu, emakumezkook, izan gara gainontzekoa. "Gainontzeko" horren kontra borrokatzea da gaur egungo emakume surflarien esentzia, nire iritziz. Daborduko ez gara kategoria bat, ez gara gainontzekoa. Daborduko surfa ez da gizonezkoena.\nZer izan da beharrezkoa emakumeak puntu honetara heltzeko?\nTira, esango nuke oraindino bide luze-luzea dugula aurretik. Baina orain gauden puntura heltzeko ezinbestekoa izan da, batez ere, kapazak garela sinestea. Emakumeoi txikitatik kontatzen digute ez garela gai hainbat gauza egiteko, baina izan bagara. Oso garrantzitsua izan da, era berean, zalantzan ipintzea eta aldatzen hastea orain arte naturaltzat hartu izan ditugun egoera batzuk. Ni gazteagoa nintzenean, ez zitzaigun bururatzen zenbait gauzaren aurrean protesta egitea, eta orain aldiz bai, orain bidezkoa ez den zerbait ikusten badugu, kexatu egiten gara.\nAzkenean, gu beste errealitate bat gara, gure surfa ezberdina da. Baina gizonezkoen eskubide, aukera, babes, laguntza, arreta eta estaldura berdina gura dugu, guk merezi dugulako, eta gure surfak merezi duelako.\nHiruka.eus 2019 urt 31 Sopela\nUrtarrilaren 31tik otsailaren 2ra bitartean ospatuko dute Sopelan, Kurtzio Kultur Etxean, 17:00etatik 21:30era. Sarrera, doakoa izango da.


“By all Means” eta “Lerro zuzena ez da laburrena” erakusketak, Azkuna Zentroan - Nontzeberri\nHasiera/ARTEA/“By all Means” eta “Lerro zuzena ez da laburrena” erakusketak, Azkuna Zentroan\nGaur, Azkuna Zentroak New Yorken bizi den Itziar Barrio artista bilbotarraren By all Means erakusketa aurkeztu du, Bilboko Udaleko Kultura Zinegotzi Nekane Alonso, Itziar Barrio artista eta erakusketaren komisario Johanna Burton-ekin. Bertan ere, AZ-ko erakusketa gelako gelaurrean, Lerro zuzena ez da laburrena izeneko erakusketa paratu duten Miriam Isasi eta Jose Manuel Mesias artistak ere izan dira.\nItziar Barrioren By all Means erakusketa eta Amphitryon programaren egonaldi artistikoak emandako Lerro zuzena ez da laburrena erakusketa izango ditu ikusgai Azkuna Zentroak , otsailaren 15etik maiatzaren 6ra arte. Azken horri dagokionean, esan behar da Miriam Isasik Kuban izandako egonaldiaren emaitza, eta Jose M. Mesiasek Bilbon, Carlos Garaicoa estudioaren Artista x Artista artistarekin elkarlanean, sorturiko obrak jarri direla ikusgai.\nHainbat proiektu ekarri ditu Itziar Barriok Azkuna Zentrora. Gela ezberdinetan atondu dira proposamena ikusgarriak. Porlanezko piezak, argazkiak, idatzizko lanak, bideoak, eta ikusleak ezartzeko toki eta formatu ezberdinak. Ingelesezko testuak, elkarrizketak, irudiak, eta euskarazkoak ere bai, Maialen Lujanbio baita pieza horietariko bateko protagonista, ahotsez .\nBide guztiak erabiliz izenpeko erakusketan Itziar Barriok mundutik ibiltzeko eta besteekin harremanetan jartzeko dauden formak aztertu nahi izan ditu (hizkuntza, dirua, emozioak, politika, sinboloak, familia, komunitatea, geografia, teknologia eta sexua), baina batean jarri du fokua: boterea. Hortaz, artistak interesa agertzen du “negoziazio sozialaren izaerarekiko, eta zuzeneko performanceak, filmak, bideoak, fotografiak, eskulturak eta instalazio luzeetan aplikatutako teknikak erabiltzen ditu hori adierazteko”.\nJohanna Burton komisarioaren hitzetan, “boterearen eta sedukzioaren arteko gatazka sakona baldintzarik gabe jorratuz, Barrioren lana honetan ardaztuta dago: generoak, arrazak, sexualitateak, lanak, nahiak eta beste kontzeptuek negoziazio politiko nahiz pertsonal guztien baitako elementua osatzeko dituzten era guztiak. Hala ere, gertaeren biktima huts bezala jokatu ordez, badugu aukera paper bat jokatzen dugun istorioak idatzi, berridatzi eta berriz zuzentzen lan egiteko, bai istorio laburretan eta bai luzeetan”.\nHainbat jarduera antolatu dituzte erakusketak iraun bitartean, tartean, zinema ziklo bat. Bertan, A Streetcar Named Desire, La Chambre, Pickpocket, Sans Toit Ni Loi, edo Basic Instinct filmak pantailaratuko dituzte. Horretaz gain, performanceak, hitzaldiak eta abarrek ere osatuko dute egitaraua.\nItaliako zine garaikideari buruzko zikloa hasiko da gaur Bilbon


Irekia Eusko Jaurlaritza - Gobierno Vasco :: EHAA xedapena 201803849\nEBAZPENA, 2018ko uztailaren 12koa, Universidad del País Vasco / Euskal Herriko Unibertsitateko Graduko eta Graduondoko Ikasketen arloko errektoreordearena, zeinaren bidez argitaratzen baita berezko tituluetako 2018-2019 ikasturteko jardunbidea, Graduondoko Batzordeak eta Graduko Batzordeak onartua.\nGaiak: EHU: EUSKAL HERRIKO UNIBERTSITATEA; ARAUDIAK; PROZEDURA ADMINISTRATIBOA; GRADUATU ONDOKO IKASKETAK; TITULU AKADEMIKO ETA PROFESIONALAK; UNIBERTSITATE-IRAKASKUNTZAK\nHurrenkenaren zenbakia: 201803849\n2017/08/25ean argitaratutako 2017/07/20ko EBAZPENA indargabetzen du \nUPV/EHUko Estatutuen (2011-02-24ko EHAA, 38 zk.) 86. artikuluan diote (estatutu horiek otsailaren 15eko 17/2011 Dekretuaren bidez onartu ziren) Gobernu Kontseiluak arautuko dituela unibertsitateko berezko ikasketak, ikasketa hauen araubide akademikoa, beren eragina irakats betebeharretan, administrazio eta zerbitzuetako langileek izango duten parte hartzea eta, egoki izanez gero, ikasketen kudeaketa ekonomikoa eta ebaluazioa.\nBerezko tituluen arautegi bateratuan (Gobernu Kontseiluak 2018ko ekainaren 7an onartua), xedapen gehigarrietako lehenengoan, ahalmena ematen zaio UPV/EHUko batzorde eskudunari arau hori garatzeko eta arau osagarriak emateko.\nGraduondoko Batzordeak, 2018ko ekainaren 22an eta Graduko Batzordeak, 2018ko ekainaren 28an egindako bileretan, 2018-2019 ikasturtean berezko tituluen arloan ezarriko diren prozedura arauak onartu zituzten.\n2004ko martxoaren 12ko EHAAn, Euskal Unibertsitate Sistemaren otsailaren 25eko 3/2004 Legea argitaratu zen, eta lege horren 9.2 artikuluak honela dio:\n«Antolaketaren eta jarduteko moduaren gainean unibertsitate publikoko gobernu-organoek emandako estatutuak eta arauak, baita horien gaineko aldaketak eta orokorrean aplikatzekoak diren xedapenak ere, Euskal Herriko Agintaritzaren Aldizkarian eta Estatuko Aldizkari Ofizialean argitaratuko dira, eta ez dira indarrean jarriko harik eta testuak oso-osorik argitaratu arte.»\nHorrela, bada, Euskal Unibertsitate Sistemaren 3/2004 Legearen 9.2 artikuluan zehaztutakoa betetzeko, honako hau\nEuskal Herriko Agintaritzaren Aldizkarian argitaratzea Berezko Tituluei buruzko 2018-2019 ikasturteko jardunbidea, ebazpen honen eranskinean jasotako eran.\nBEREZKO IKASKETEN ARLORAKO PROZEDURA ARAUAK, GRADUKO ETA GRADUONDO BATZORDEEK ONARTUAK - 2018/2019 IKASTURTEA\nAURREINSKRIPZIOA ETA HAUTAKETA\n1.– Berezko titulu bakoitzerako baldintza zehatzak ezarri ahal izango badira ere, ikasleek Gobernu Kontseiluak onartutako Berezko Tituluei buruzko Arautegiaren I. tituluan (Gobernu Kontseiluak 2018-06-07an onartua) zehaztutako baldintza orokorrak bete beharko dituzte.\nIkasle horiek honako prozedura hau bete beharko dute:\nUnibertsitateko titulurik ez daukaten profesionalak unibertsitate espezializazioko eta aditu tituluetara sartzeko eskaria graduondoko batzordeak eman behar du ontzat titulazioko zuzendaritza akademikoak egindako proposamena kontuan hartuta. Prozedura honako hau da:\nHautaketa prozesua behin bukatuta, titulazioko batzorde akademikoak txostena egingo du titulazioa egokia den edo ez azalduz, eta txostena eta aipatutako agiriak graduondoko batzordeari bidaliko dizkio. Horiek aztertu ondoren, batzorde eskudunak erabakiaren berri emango dio titulazioko batzorde akademikoari. Aldeko erabakia hartuz gero, beren beregi adierazi beharko dute ontzat ematen dutela ikaslea onartzea.\n1.– Berezko titulu baten matrikula egiteko prozesua baino lehen, izena emateko epea irekiko da. Hautaketa irizpideek kasu guztietan errespetatuko dituzte lehen adierazitako baldintzak, eta, betiere, irizpide horiek irakaskuntza proposamenean ezarritakoak izango dira.\n3.– Matrikula epea behin bukatuta, berezko tituluaren zuzendari akademikoak egiaztatu egin beharko du bete egin dela proposamenean zehaztutako gutxieneko matrikula kopurua. Ez bada gutxieneko hori bete, arautegi honen 10. artikuluan zehaztutakoari jarraitu beharko dio. Aipatutako baldintzak betetzen ez badira, baimena eskatu beharko zaio batzorde eskudunari aurrekontu berriarekin. Ezin izango da eskolarik ematen hasi baimen hori izan gabe.\nPlaza bat lortu duen ikasleak titulua eskuratzeko ezarri diren ikastaro guztietan egingo du matrikula.\nMatrikula aldatzeko eskari arrazoitua egin beharko da eta eskari hori batzorde eskudunak onartu beharko du, berezko tituluaren batzorde akademikoaren proposamenez. Aldaketak kredituak gehitzea edo kentzea badakar, 2018ko azaroaren 30a baino lehen egin beharko da eskaria, titulazioaren irakaskuntza 2018an hasten bada, eta 2019ko otsailaren 28a baino lehen, 2019an hasten bada.\n2018an hasiko diren titulazioetarako, matrikula aldia 2018ko abuztuaren 27tik urriaren 31ra bitarterako zehaztuko da. Matrikula egiteko epea gehienez ere astebetekoa izango da eta berezko tituluko zuzendari akademikoak adieraziko du noiztik noiz arte izango den. 2019an hasiko direnetarako, ordea, matrikula aldia 2019ko urtarrilerako zehaztuko da eta hilabete horretan astebeteko epea irekiko da matrikula egiteko.\nTitulazioa moduluka egiten denean, eta titulazioa 2019ko urtarrilean hastekoa izanik plaza hutsik badago, izena emateko beste epe bat irekiko da abenduan.\nAgiriak postaz bidali behar dira Berezko Ikasketen Atalera, eta, hain zuzen ere, ondokoak dira matrikularekin batera aurkeztu beharreko agiriak:\nIkasleak matrikulagatik ordaindu beharrekoa modu automatikoan kalkulatzen da matrikula eskaria egitean. Kopuru horretan sartuta egongo dira, hala dagokionean, matrikulako gastu finkoak, Hezkuntza sailburuaren Aginduaren arabera (agindu horren bidez, 2018-2019 ikasturtean Universidad del País Vasco / Euskal Herriko Unibertsitateko goi mailako hezkuntzako zerbitzu publikoengatik ordaindu beharreko prezioak finkatzen dira, bai eta horien salbuespen eta murrizketez baliatzeko baldintzak ezarri ere). Matrikulako gastu finkoak 30 euro dira.\nOnartutako kredituengatik ordaindu beharrekoa: arautegi honen 22. artikuluan zehaztutakoa ordaindu beharko da.\nc) Banku-transferentzia. Ikasleak diru sarreraren egiaztagiria bidali behar du Berezko Ikasketen Atalera.\nMatrikula bi epetan ordaindu daiteke. Epe bakoitzean, % 50 ordainduko da: lehenengo epea matrikula egiterakoan ordaindu behar da; bigarrena, berriz, ondoko epean:\na) Matrikula 2018an egin bada: 2019ko urtarrilaren 7tik 11ra bitartean.\nb) Matrikula 2019an egin bada: 2019ko apirilaren 8tik 12ra bitartean.\ne) Genero indarkeriaren biktimak erabat salbuetsi daude (alegia, genero indarkeriaren biktimatzat hartuta Indarkeriaren biktimei laguntzeko Euskal Autonomia Erkidegoko Administrazio Orokorrean dauden koordinazio mekanismoei buruzko martxoaren 1eko 29/2011 Dekretuan zehaztuta daudenak), eta egoitza berean bizi diren haren kargurako 25 urtetik beherako seme-alabek agindu honetan araututako salbuespenak eta murrizketak aplikatzeko eskubidea izango dute.\n4.– Matrikula baliogabetu egingo da, baldin eta prezio publikoak ordaintzen ez badira 8.4 artikuluan zehaztutako epeetan. Matrikula-prezioak ez ordaintzeagatik baliogabetu bada, ikasleak galdu egingo du ordaindutako dirua.\nBerezko Ikasketen Atalak, jakinda titulua irakatsi egingo dela, behin-behineko unitate organikoa irekitzeko eskatuko dio Kontabilitate Zerbitzuari, kasuan kasuko berezko tituluaren gastuak gestionatzeko; edizio bakoitzerako bat irekiko da eta unitate hori titulua proposatu duen organoari dagokion unitate organikoaren menpe egongo da. Proposamena organo batek baino gehiagok egin badu, berezko tituluaren antolatzaileak erabakiko du unitate organikoren menpe egongo den.\nGune organikoko lehenengo sinatzailea tituluaren zuzendari akademikoa izango da, eta bigarrena berezko tituluaren zuzendaritza akademikoa dagokion organoaren arduraduna. Proposamen egileak bat baino gehiago badira, zuzendari akademikoa atxikita dagoen ikastegiko dekano/zuzendaria edo saileko zuzendaria izango da Batzorde Akademikoaren burua. Irakasle berak betetzen baditu kargu biak, bigarren arduraduna antolaketa eta gestioaren ardura duen ikastegiko, saileko edo institutuko idazkaria izango da.\nBerezko tituluaren edizio behin bukatuta, organikoa irekita egongo da hurrengo urtean gastuen kitapena egiteko edo berezko ikasketei buruzko arautegiaren 31. artikuluan zehaztutakoari jarraituz erabiltzeko. Nolanahi ere, urtebeteko epe horren ondoren, organikoa itxiko da, eta han geratzen zen zenbatekoa Unibertsitatearen kontu orokorrean sartuko da.\nGobernu Kontseiluak onartutako arauetan zehaztutakoa betetze aldera, 2018-2019 ikasturterako onartutako proposamenei dagokienez, honako hau da jardunbidea:\nIrakasleari unitate organikoan egiten zaizkion ordainketen atxikipena zehazteko, honako hau izan behar da kontuan: kontratuan zehaztuta dituen eskola orduak osatzeko geratzen zaizkion kredituei dagozkien ordainsarien bi heren jaso behar du irakasleak. Horretarako, irakasleak berezko tituluetan dituen irakats betebeharrak eta ikasturteko Irakats Plangintzari buruzko Eskuliburuaren arabera dituen soberakinak aztertu beharko dira. Irakasleei egin beharreko ordainketa guztiak irailaren 30a baino lehenago egin beharko dira. Data horretatik aurrera, batzorde eskudunaren baimena beharko da ordainketak egiteko.\nBerezko ikasketen arautegiari jarraituz, proposamena onartu ondoren aldaketarik egin nahi izanez gero, batzorde eskudunak berariazko baimena eman beharko du. Bestalde, ikasketa-planetako aldaketak direla eta, matrikula egiteko epea baino lehen jakinarazi eta baimendu beharko dira. Beraz, aparteko kasuren batean ikasketa planean aldaketaren bat egin beharra badago, batzorde eskudunari proposamen arrazoitua bidali beharko zaio matrikula epea hasi baino lehen.\nIkasleen gehienez % 20ak «bikaintasun-aipamena» lortu ahal izango du eta tituluan jasota ageriko da.\nBai batean, bai bestean, gehienez ere ikasketa planaren % 30 aitortu ahal izango da. Salbuespenezko egoeretan, zuzendari akademikoak eskaria egin ahalko dio batzorde eskudunari ehuneko hori gehitzeko. Eskaria behar bezala justifikatuta egon beharko da eta batzordeak erabakiko du onartu edo ez.\nIkasleak berezko tituluaren idazkaritzan aurkeztu behar du kredituak aitortzeko eskaria: 2018an hasten diren ikasketetarako, 2018ko azaroaren 9ra artekoa izango da epea; 2019an hasten direnetarako, berriz, 2019ko otsailaren 8ra artekoa.\nb) Ikasketa-plana edo egindako irakasgaien taula, hala dagokion ikastegiak, sailak edo institutuak egina.\nTitulazioko batzorde akademikoak ebatzi eta jakinaraziko ditu kredituak aitortzeko eskariak: abenduaren lehenengo hamabostaldian, 2018an hasiko diren titulazioetakoak, eta martxoaren lehenengo hamabostaldian, 2019an hasiko direnetakoak. Ikasleari erabakiaren berri emango zaio.\nBaliozkotzeei buruzko erabakiak ebatzi ondoren, baliozkotzeen akta bidaliko zaio Berezko Tituluen Atalari eredua (V. eranskina) erabilita. Aktak abenduren 14a baino lehen (2018an hasten diren titulazioen kasuan) edo martxoaren 15a baino lehen (2019an hasten diren titulazioen kasuan) bidali behar dira.\n18. eta 19. artikuluetan jasotako salbuespenak ebazteko batzorde eskudunak aurkezten dituen proposamenak azaroaren 30a baino lehen baino lehen (2018an hasten diren titulazioen kasuan) edo otsailaren 28a baino lehen (2019an hasten diren titulazioen kasuan) bidali behar dira Berezko Ikasketen Atalera.\nc) Ikasturte bat baino gehiago irauten duten tituluetan aitortutako kredituak, Berezko Ikasketei buruzko Arautegi Bateratuko 43. artikuluari jarraituz: dohainik.\nUPV/EHUren berezko tituluak errektoreak emango ditu, eredu normalizatuari jarraikiz. Unibertsitateko Berezko Tituluen Erregistroan jasota geratu beharko dira emandako tituluak, unibertsitateko Titulu Ofizialen Erregistroan egin ohi den moduan eta baldintza berberetan (identifikazioa, zaintzea, ziurtapena eta izaera publikoa).\nMatrikula moduluka egiten denean, nahitaezkoa da modulu guztien titulua eskatzea azken titulua lortu ahal izateko.\nc) Kasuan kasuko tasak ordaindu direla egiaztatzen duen ordainagiria. Familia ugariko kideen kasuan, ekintza terroristen biktimen kasuan, genero indarkeriaren biktimen kasuan edo ezintasunen bat daukaten pertsonen kasuan, arautegi honen 9. artikuluan jasotakoa beteko da.\nTituluak jasotzeko onartuta dagoen jardunbide bera aplikatuko da bikoiztuen kasuan (artikulu honen 4. apartatua).\nBerezko titulu eta ziurtagiriengatik ordaindu beharreko tasak, baldin eta Gizarte Kontseiluaren erabakia aldatzen ez bada, arautegi honen VI. eranskinean ezarritakoak izango dira.\nTasa horiek arautegi honen 8.3 artikuluan adierazitako kontuan ordaindu behar dira.\nUPV/EHUko berezko tituluetan UPV/EHUn egindako etengabeko ikasketetan lortutako kredituak aitortzeko aukera egongo da arautegi honen 18. artikuluan ezarritakoarekin bat.\n– Kontabilitate Zerbitzuari matrikularen diru-sarrera horiek esleitzeko eskaria egingo dio: diru-sarrera horiei % 12ko atxikipena egingo zaie, horietako % 10 unibertsitatearen gastu orokorretarako eta gainerako % 2 ikasketen gestioak eragindako gastuetarako. Esperientzia Gelek proposatutako ikastaro osagarriei % 10eko atxikipena egin ahal izango zaie, batzorde eskudunak baimenduz gero.\n– Aseguru-polizen gestioa. UPV/EHUko beste ikasketa batzuetan matrikulatuta daudela egiaztatzen duten ikasleek ez dute asegururik egin behar izango.\nIrakasleari unitate organikoan egiten zaizkion ordainketen atxikipena zehazteko, honakoa izan behar da kontuan: kontratuan zehaztuta dituen eskola orduak osatzeko geratzen zaizkion kredituei dagozkien ordainsarien bi herena jaso behar du irakasleak. Horretarako, irakasleak etengabeko prestakuntzan dituen irakats betebeharrak eta ikasturteko Irakats Plangintzari buruzko Eskuliburuaren arabera dituen soberakinak aztertu beharko dira. Irakasleei egin beharreko ordainketa guztiak irailaren 30a baino lehenago egin beharko dira. Data horretatik aurrera, batzorde eskudunaren baimena beharko da ordainketak egiteko.\nIndargabetuta geratuko dira batzorde eskudunak lehendik onartutako prozedura-arau guztiak.\nArautegi hau 2018-2019 ikasturtean egongo da indarrean.


Elizbarrutiko egutegi berezia - www.bizkeliza.org\nBilboko Elizbarrutiko lberariazko egutegia\nBILBOKO ELEIZBARRUTIKO BERARIAZKO LITURGIA EGUTEGIARI BURUZKO OHARRA\n2020.eko azaroaren 27an, gotzain Administratzaile Apostolikoak agindua sinatu eban eta, horren bitartez, Jainkozko Gurtzarako Kongregazinoak 2020.eko urriaren 2an onartu eban Bilboko Eleizbarrutiko berariazko Liturgia Egutegiaren aldaketak azaroaren 29an indarrean sartzen dira.\nAldi batez, Kongregazinoak Bilbao, Donostia eta Gasteizko eleizbarrutietako egutegiak aztertu ditu eta, ondoren onartu, hainbat ospakizun eleizbarruti bati baino gehiago dagokiola eta ospakizun bakotxak eleizbarruti bakotxagaz dauan lotura kontuan hartuta.\nHona hemen Abendu aldiko I. Domekaz indarrean sartzen diran aldaketak:\nOtsailaren 23an Rafaela Ybarra dohatsua, dohatsuen kasuan ohikoa danez, oroimen libre lez ospatuko da. Egun berean, orain arte 24ra atzeratzen zan san Polikarporen bete beharreko oroimena da. Aurrerantzean, san Policarpo oroimen libre lez ospatuko da bere berariazko egunean. Honan, 23an, oroimen bietako bat aukeratu ahal izango da.\nApirilaren 28an Armentiako san Prudentzio oroimen libre lez ospatuko da san Pedro Chanel eta san Luis maria Grignion Montforten egunez. Hiru oroimenetako bat aukeratu daiteke.\nMaiatzaren 13an kendu egiten da San Migel Garikoitzen oroimena.\nMaiatzaren 25ean santa Vicenta Maria Lopez Vicuña memoria libre lez ospatuko da san Beda Beneragarriaren, san Gregorio VII.aren eta Pazziko santa Maria Magdalenaren egun berean. Hiru oroimenetako bat aukeratu daiteke.\nUztailaren 7an san Fermin memoria libre lez ospatuko da.\nAbuztuaren 30ean kendu egiten da Esteban Zudaire, Juan Mayorga eta kide dohatsuen ospakizuna.\nUrriaren 11 gaur egungo Begoñako Andra Mari izenaren ordez «Begoñako Maria Birjina Dohatsua» erabiliko da.\nAbenduaren 3an, san Frantzisko Xabier bete beharreko oroimen lez ospatuko da, egutegi orokorrean jasoten dan lez. Horregaitik ez da berariazko egutegian agertzen, dagoeneko ez dalako jai.\nGainerakoa orain arte lez izango da.\nGainera, kontuan hartu beharko dogu:\nAurrerantzean apirilaren 12an ez da On Mario Izetaren gotzaingintzaren urteurrena ospatuko.\nBilboko gotzain barria izendatu daienean bere urteurrena ospatuko da dagokion egunean.\nMartirologioan inskribatutako santuak leku guztietan ospatu daitekez oroimen lez, baldin eta beste ospakizunen batek galarazten ez badau, nahiz eta berariazko egutegian ez agertu. San Migel Garikoitzen kasua litzateke. Eta ez dohatsuena, honeek berariazko egutegian inskribatuta egon behar dabe-eta ospatu ahal izateko.\nSagaratutako eleizek urtero ospatzen dabe urteurrena festaburu lez sagarapen-egunean edo aukeratzen dan beste batean.\nBILBOKO ELEIZBARRUTIKO BERARIAZKO EGUTEGIA\nDolores Rodriguez Sopeña dohatsua, birjina *\nAsentsioko Martin, abadea, Pablo Miki\neta kide martiriak, santuak - Oroimena\nRafaela Ybarra eta Arambarri dohatsua, monja\nSan Polikarpo, gotzain eta martiria\nBaionako San Leon, gotzain eta martiria\nEmeterio eta Zeledonio santuak, martiriak\nArmentiako San Prudentzio, gotzaina\nSan Pedro Chanel, abade eta martiria\nSan Luis Maria Grignion Montfort, abadea\nSakramentu Guztiz Santuaren Domingo Iturrate, abadea\nJesusen Bihotzaren Santa Maria Josefa\nSancho Guerra, birjina - Oroimena\nSan Joan I.a, aita santu eta martiria\nSanta Vicenta Maria Lopez Vicuña, birjina\nSan Beda Beneragarria, abade eta Eleizako doktorea\nSan Gregorio VII.a, aita santua\nPazziko Santa Maria Magdalena, birjina\nBERRIOTXOAKO SAN BALENDIN, GOTZAIN ETA MARTIRIA\nEleizbarrutiko Bigarren Zaindaria - Jaia\nSan Antonio María Zaccaría, abadea\nPortugaleko Santa Isabel\nSan Fermin, gotzain eta martiria\nMargarita Maria Lopez de Maturana eta Ortiz de Zarate, birjina\nSan Sarbelio Makhlûf, abadea\nLOIOLAKO SAN INAZIO, ABADEA\nELEIZBARRUTIKO ZAINDARI NAGUSIA - Festaburua\nFrancisco Garate Aranguren dohatsua, frailea\nBEGOÑAKO MARIA BIRJINA DOHATSUA\nBIZKAIKO ZAINDARIA - Festaburua\nSanta Maria Soledad Torres Acosta, birjina\nSan Joan XXIIIa, aita santua\nLeon Inchausti Minteguia, abadea,\neta kideak**, dohatsu eta martiriak - Oroimena\nSan Saturnino, gotzain eta maritiria\nKatedralaren Sagarapenaren urteurrena - Jaia\nKatedrale eleizan - Festaburua\n* Ospakizunaren maila aitatzen ez danean, oroimen librea da.\n** Pedro Asua eta Mendia, Juan Mendibelzua Ocerin, abadeak; Karmeneko Andra Mariaren Feliciana Uribe eta Orbe, santa Teresaren Francisca Amezua Ibaibarriaga, Maria Consuelo Cuñado Gonzalez, Jesusen Bihotzaren Manuela Arriola Uranga, san Bernaberen Daniela Achurra Gogenola, Victoria Arregui Guinea, birjinak; Cesareo Elexgaray Otazua, Luis Aguirre Bilbao, Cristobal Iturriaga-Echevarría Irazola, Antonio Cid Rodríguez, fraileak; Felipe Basauri Altube etaEduardo Campos Vasallo.


Falangeren mehatxu pintada - Altsasu - Guaixe.eus\nFalangeren mehatxu pintada\nGuaixe 2016-11-07 09:48\nFerietako liskarra gertatu zen tokiaren pareko tabernan Falangek sinatutako pintaketa agertu da gaur: Pikoletokin aise, falangekin kasu. Falangeren ikurra ere margotu dute. Ezabatu dute dagoeneko. Tabernan telefono bidezko mehatxuak ere jaso dituzte lastailaren 15az geroztik. Tabernan ika-mika izan zen eta liskarra kalean.\nEz da aurreneko aldia falangearen sinadurarekin mehatxu pintaketak egin direnak Sakanan.\n2009ko agorrilaren 20an, Arbizun, lau zinegotziren izenak eta haien kontrako heriotza mehatxuak (“orain zelatan, bihar hilko zaituztegu”) agertu ziren idatzita Arbizuko udaletxeko fatxadan. Aldamenean Falangeren logotipoa eta “Otsaportillo 1936.Gora Barandalla!” idazkia zeuden. Gerora Falange y Tradición taldeak bere gain hartu zituen Euskal Herrian egindako 25 eraso, baina zerrendatu gabe. Urte hartako lastailaren 23an atxilotu zituzten taldeko bost kideak. Haietako hiru delituagatik zigortu zituzten. Aurrekaririk ez zutenez bat bera ere ez zen espetxera joan.


irratia.com | irratia.com | 7 orrialdea\n90. saioa: Dani Gutierrez eta Delorean\n2007/06/26 jabea\tIruzkin 1\nAzken saioa entzuteko HEMEN. Denboraldi/ikasturteko azken saioa ekoiztu dugu. Kubako egoera teknologikoa izan dugu hizpide unibertsitateko irakasle Dani Gutierrez adituarekin. Injeniaria bera, software libre erabiltzaile eta bultzatzailea… hainbat proiekturi buruz mintzatu zaigu. Saioaren bigarren zatian berriz, DLRN taldeko Igor izan dugu. Zarautzen sortu taldea nazioartean bere lekua egiten ari dena.\nSaio honekin agur esaten diogu denboraldiari eta ospatzeko EHZ festibalerat abiatuko gira.\n88. saioa: Bigarren bizitza eta Internet Ipar Euskal Herritik\n2007/06/12 jabea\tIruzkin 1\nSaioa entzuteko HEMEN. Second Life asko aipatzen da aspaldion, eta guk ere bidaia egin dugu bertara, horretarako Ana Courier izan dugu laguntzaile. Bigarren bizitzari buruzko euskarazko bloga edukitzeaz gain, blogintzan aspaldian murgilduta dagoen neska da Ana. Elkarrizketa mamitsua izan da. Irratia.com Second Life horretan, lehenengo irrati euskalduna izateko, urratsak ere eman ditugu. Saioaren bigarren zatia, Bidaia taldearen musika entzunez abiatu dugu. Bertako abeslari Caroline Phillips gurekin izan da. Bidaian zen, baina tartea egin digu Interneti buruz eta bere enpresei buruz mintzatzeko.


Joxepi dendaria | Mariasun Landa\nTítulo original: Joxepi dendaria\nIlustrador: Victoria Santesmases\nColección: Txalupa 12\nFecha de impresión: 1983\nLugar de publicación: Donostia\nNº páginas: 32 or. : ir. ; 19 zm.\nLengua de publicación: Euskera\n3 argitalpen 2000 arte\nLaburpena: Baina denda hartan, erakusleihoan azaldu ezin diren zenbait gauza ere saltzen zen: kontsolamendua, barre algarak, aholkuak, sukaldaritzarako ideia berriak, berriketa alaiak, auzoko ixtorio zaharrak eta batez ere umore on eta goxoa. Hiri handiko kale baztertu hartan ez zegoen Joxepi maite ez zuen inor.\n– Ana Urkiza, Egunkaria 2001ko martxoaren 24a, Begia gehigarrian. Joxepik, hiri handi bateko kale estu eta ilun batean, denda txiki eta zahar bat du. Bertan, gauza xumeak dauzka salgai, baina erosleak, eguneroko gauzez gain, kontsolamendua, barreak, aholkuak, istorio zaharrak eta sukaldeko errezetak erosten ditu bertan. Auzo guztiak du maite Joxepi.\nErostetxe handiak agertzen direnean, ostera, auzokoek Joxepiren dendara joateari utzi egingo diote. Joxepik ez du jadanik ezertxo ere salduko. Denda itxi beharrean aurkituko du bere burua. Baina hori gertatu aurretik, Joxepik, trikimailuren bat asmatuko du, bere dendari berri usaina eman eta jendea berriro erakartzeko. Berrikuntza ez da etorriko prezioen jaitsierarekin, edo Joxepik betidanik eskaini izan duen irudimen eta maitasun aldetik baino. Joxepik, bere denda berreskuratzen du azkenean eta dendaririk onenaren plaka emango diote herriko agintariek.\nAmaierako egitura duen ipuin honek, lau azpisail edo lau denbora ezberdin dituela esan daiteke: lehenengoan, Joxepiren denda deskribatzen da; bigarrenean, erostetxe handien agerrera dator eta agerrera honek Joxepirengan duen eragina kontatzen da; hirugarrenean, Joxepik bere denda berritzeko hainbat gauza egiten ditu; eta laugarrenean, Joxepik bere bezeroak berreskuratzen ditu eta agintariek plaka ematen diote.\nZURIA ETA BELTZA\nKontrako ideietan eta epitetoetan oinarritzen du Mariasun Landak Joxepiren denda eta erostetxe handien arteko ezberdintasuna. Baina ezberdintasun oro, elementu objetiboetan oinarrituko da: erostetxe handietan salgaiak merkeago izatea, eraikin handiagoetan kokatua egotea, erostetxeak kale txiki, ilun eta baztertuetan ez egotea… Ipuinaren lehenengo bi barne ataletan denda mota bi hauen arteko ezberdintasunak azpimarratzeko dira. Eta azken bi atalak, kontrako ideietan oinarritzen dira Joxepiren denda erostetxe handien aldean zergatik den hobea azaltzeko. Kontrako ideia horiek adierazteko, elementu subjetibo-afektiboak erabiliko ditu: erostetxe handietan galduta sentitzen garela, kasurik ez digutela egiten, haurrak galtzen zaizkigula, erosle hutsak garela…\nEta hementxe da maisu hain zuzen ere Mariasun Landa. Ikusten ez den aldea azaleratzen. Pertsonaia nagusia Joxepi bada ere, eroslearen presentzia oso garrantzitsua da ipuinean, eta lorezainaren alaba zein Niko loritoa, lehenik orainerako jauzia egiteko giltzarri izanen dira.\nJoxepi, lorezainaren alaba eta Niko lorito, mundu afektiboa ikusten lagunduko digutenak dira, eta agintariak nahiz kazetaria, ikuspegi objetibo edo hotz batetik abiatuko zaizkigunak.\nEspazioaren eta denboraren uztartze oso naturala egiten digu Landak honakoan: bi denbora nabari dira: lehena eta oraina. Eta denbora bi horiek bi espazioetan kokatzen: lehena, kale estu eta ilun bateko denda txiki eta zahar batean; bigarrena, hiri handietako eraikin handietan dauden erostetxe erraldoietan.\nBi ezpazio horiek, bestalde, pertsonaien bereizketa dakarkigute: espazio txikia pertsonen espazioa da; handia, erosleena. Espazioa da ipuinari bere zentzu subjetiboa azpimarratzen lagunduko dion elementua, finean, zentzu humanoa emango diona ipuinari.\nMAISUAREN ESANAREN ZAIN\nLandak Joxepi dendaria ipuinean lantzen duen gai nagusia, inon saltzen ez den zerbait da: afektua. Auzokoak Joxepi maite zuten, eta ez preseski garbantzuak saltzen zituelako, Joxepiren dendan hezur eta mamizko pertsona sentitzen zirelako baizik; Joxepiren dendan ahotsa zutelako.\nMariasunek igorri nahi digun benetako eta sakoneko mezuarekin azken-azkenean kontu ematen da irakurlea: kazetariak Joxepi ez duela ulertzen esaten duenean. Zergatik ez? galdetzen du irakurleak kazetariarekin batera. Puntua egitea ez zaidalako gustatzen, erantzungo digu Joxepik. Eta hori? Joxepiren irteerak kazetaria haina harrituko du irakurlea. Eta hausnartzera gonbidatuko du. Joxepi dendaria baino areago da. Izateko modu bat da, Joxepi da denda. Joxepik bere salgaiei balio erantsi bat gaineratzen die. Eta hori berak badaki. Balioa eranstea gustatzen zaio.\nDendaren izaera humanoa du gai Landak. Gaurko mundu hotzean alderdi humano hori non aurki dezakegun. Bizitzak, eguneroko irabaziez eta presez gain, badituela beste gauza anitz balioztatzeko aldarrikatuko digu.\nLandak, ohitura duen bezala, esan gabe aditzera ematen digu bere mezua, mezu sakona. Espero gabe azaltzen zaiguna.\nIpuina liluragarria da, erakargarria, harrigarria, hunkigarria. Idazlea, erakusleihoan erakuts ezin daitekeen zerbaitetaz ari da, ikusten ez denaz, eros ezin denaz…\nLandaren mezua, ipuina tindatu duten bi alderdietatik ikus dezake irakurleak. Auzokoen ikuspegitik, edo kazetariaren eta agintarien ikuspuntutik. Idazleak, nahigabe, Joxepiren dendara gonbidatzen gaitu; esan gabe, benetako gauzak preziatzera.\n– Mondragon Unibertsitateak argitaratua Joxepi dendaria liburuak, Elkar-eko txalupa sailean lehen argitaratua izan bazen ere, oraingo honetan, Kuku sail berri honetan, eta Asun Balzolaren marrazkiekin, izugarri irabazi du. Hamar urte baino gehiago pasatu badira ere lehenengo argitalpenetik, istorioak ez du inongo freskotasunik galdu. Eta ez du galdu, globalizazioaren garai honetan Joxepiren denda erostetxe handien filosofiaren kontrakoa delako, denda txikia, nortasun handikoa, herrikoia, eta liluragarria.\nJoxepik, hiri handi bateko kale estu eta ilun batean, denda txiki eta zahar bat du. Eguneroko jaki xumeak ezezik, Joxepik beste gauza asko ere “saldu”, eman, egiten ditu: kontsolamendua, barrea,…\nBaina erostetxe handiak agertzen direnean erosleek Joxepiren dendara joateko ohitura galduko dute, eta Joxepik ez du jadanik ezertxo ere salduko. Denda itxi beharrean, Joxepik dendari usain berri bat emanez bezeroak erakartzea lortuko du.\nMariasun Landak idatzitako ipuin honetan benetako protagonista afektua da, gaur egungo abiadura handiko bizitza honetan behatzen artean, askotan ihes egiten diguna. Maitasuna eta afektua Joxepi dendariarengan gorpuztuko dira, bera baita ipuinaren pertsonaia nagusia. Auzokoek maite duten dendariak, gauzak salduz gain, beti hitz politen bat izango du guztientzako. Gizakien arteko harremanetan gero eta hotzago den mundu honetan protagonistak, bere hitzekin eta bere maitasunarekin, berotu egingo baitu denda.\nBestalde, Asun Balzolaren marrazkiek ipuin liluragarri honi balore erantsia ematen diote. Ilustrazioak oso ondo asmatuak daude, eta marren trazuak aparteko freskotasuna eta dinamika ditu.\nBenetan ipuin ederra.\nAlbanés: Josepi dendaria\nBretón: Stal Pepa\nGriego: Josepi dendaria –\nGallego: A tenda da Pepa\nCatalán: La botiga de la Pepa\nCastellano: La tienda de Pepa\nEuskera: Joxepi dendaria\n(Stal Pepa, skrivet gant Mariasun Landa, embannet gant An Here ) – Bianchi-Bihan\nKo so macke tako same\nA z Ofelijo je težko. Pogleda te s svojim izrazom nedolžnega tigra, se nežno podrgne ob tvoj vrat in te…\nInurriz inbaditutako hiztegia da hau. Den-dena jan zuten eta, gero, hementxe finkatu ziren. Dagoeneko, ez du balio hitzak kontsultatzeko edo…\nEntrada anterior Amets uhinak\nEntrada siguiente Txan fantasma


Albisteak Erregistro - San Juan de Dios Arrasate-Mondragón\nTopaketaren helburua da elkarlanean sortzea osasun-arloko berrikuntza- eta ekintzailetza-zentro baten eredua eta edukia, funtsezko eragile guztiak partaide direla. SOUL Hi Hub proiektua San Juan de Dios Fundazioak sustatua da, San Rafael Unibertsitate Campusetik, eta osasun-sektoreko 100 eragilek baino gehiagok osatutako ekosistema batek lagundua eta babestua. Berrikuntza-zentroak San Rafael Campuseko eraikin berrian izango du egoitza fisikoa,\nPsikosien esku-hartze komunitarioei buruzko webinarra\n¡¡ Eman izena !!Read more\nSan Joan Jainkoarenaren Ospitale Ordenaren ‘Des-Nudos’ dokumentala, Ordenako sentsibilizazio-taldeak egina, datorren urtarrilaren 8an emango dute goizeko 11:00etan, TVEren La2 katean. Aukera aparta da San Joan Jainkoarenaren zentroekin lotura duten zazpi gazteren historiak ezagutzeko. Gazte horiek euren izenean eta euren esperientziatik hitz egiten dute, zuzenean, osasun mentalari buruz: beldurrak, kezkak, diagnostikoak, gainditze-prozesuak, tratamenduak, osasun mentalak markaturiko\nARRASATEKO SAN JUAN DE DIOS OSPITALEKO BOLUNTARIOAK Arrasateko San Juan de Dios ospitalean 17 pertsona ari dira une honetan boluntario-lanak egiten. Horietako zortzi unibertsitateko ikasleak dira, eta astero hurbiltzen dira poza eta adiskidetasuna ekartzeko; besta lau, senitartekorik ez duten edo baliabide ekonomiko gutxi dituzten erabiltzaileei kanpoan laguntzera astero edo hamabost egunean behin etortzen dira, eta\nOsasun Mentalaren Munduko Eguna\nSan Juan de Dios, Arrasate, 2021eko urriaren 10a 1992. urteaz geroztik, urtero, urriaren 10ean, Osasun Mentalaren Munduko Eguna ospatzen dugu. Aurten aukeratu den leloa honako hau izan da: “OSASUN MENTALA, beharrezko eskubidea”. Arrasateko SAN JUAN DE DIOS Ospitaleko egoiliarrek bat egin dute ospakizun honekin, eta denek osasun integral ona izan dezagun nahia partekatu dute. Ospitalearen\nEuskal Herriko Unibertsitateak ‘Stultifera Navis’ erakusketa aurkeztu du. Erakusketa honetan Arrasateko San Juan de Dios osasun zentroak parte hartzen du eta bertan egiten diren artelanak espazio publiko batean ikusgai jartzea du helburu. Era berean, ikusgai dauden obren adierazkortasunaz eta edertasunaz gozatzeko aukera eman nahi du. Erakusketa EHUkultura Gipuzkoa programaren barruan dago, eta ekainaren 15etik uztailaren


Kanpezuko Komunitate Etxebizitza herrian bertan dago kokatuta eta instalazio orokorrak, terraza handia eta programak eta jarduerak ditu.\nAurelio egoiliarraren mendeurrena\nAurelio Larreina Larrauri egoiliarraren mendeurrena ospatu dugu, familiak eta agintariek omenaldia egin zioten eta bere errainak, Angelinesek, jota bat eskaini zion. Aurelio Angostina ...\nAbenduaren 28an Kanpezuko 10. urteurrena antolatu genuen. Urteurrena ospatzeko lunch-a prestatu genuen eta egoiliarren senideak gonbidatu genituen, celebrarlo organizamos un lunch con las ...\nNire izena Rosario Leorza da, Cabredon jaio nintzen duela 88 urte eta 18 urterekin Kanpezura etorri nintzen bizitzera.\nNire etxea Komunitate etxebizitzatik gertu dago eta beti entzun izan dut oso ondo bizi zela hemen eta jendea pozik zegoela, beraz duela 5 urte Komunitate etxebizitzara etortzerko erabakia hartu nuen lehendabizi eguneko egonaldian eta bi urte beranduago egonaldi iraunkorrean. Bakarrik sentitzen nintzelako eta beste zaintza batzuen beharra nuelako hartu nuen hona etortzeko erabakia. Etxean pentsatzeko esan zidaten eta hartutako erabakiaz pozten naiz independentea naizelako baina ez nago bakarrik.\nBizi kideekin oso harreman ona dut eta familia egunero dator bisitan.\nHerrira igotzen naizenean musuka jaten naute eta betiko lagunak ikusi eta beraiekin harremana mantentzen jarraitzen dut.\nOso ondo zainduta eta pozik nago.\nNire lagunei hona etortzera animatzen zaituztet asko hobetzen baita.\nRosario ,Kanpezuko Komunitate Etxebizitzako egoiliarra.\nLorategi zabala apiriku eta ortuarekin\nEgon gela eta telebista gela beheko solairuan\nBanako logela bat komun eta terrazarekin\n3 banako logela partekatutako komunarekin\nbinako 4 logela komunarekin\nYoar kalea, 46 - 01110 Kanpezu (Araba)\nTel.: 945 415 227


Baina, zer da Global Forum Spain delakoa? - Uriola.eus\nuriola.eus 2014-03-03 16:50 Kultura-aisialdia Bilbo\nGlobal Forum Spain delakoa BIlbon egiteak protesta handiak eragin ditu, eta asko dira topaketaren aurka kokatu diren eragile sozial eta politikoak. Baina zer da Bilbon egiten ari diren topaketa hori?\nGlobal Forum Spain delakoa ICEX España Exportación e Inversiones eta Club de Exportadores e Inversores Españoleselkarteak antolatu dute. Lehenengoa Espainiako Gobernuaren erakunde publiko bat da, Espainiako enpresen nazioartekotzea bilatzen duena, eta nazioarteko enpresek Espainian inbertitzea. Bigarrena berriz, hainbat sekoretako enpresen elkartea da, eta enpresa horiei nazioarteko merkatuetan dituzten erronkei erantzuten laguntzea da bere helburu nagusia.\nForoari dagokionez, politika, enpresa eta erakunde publikoetako goi karguen arteko topalekua izateko antolatu dute sustatzaileek. Bilbokoa lehenengo edizioa da, eta anolatzaileen asmoa da urtero-urtero errepikatzea, hiria urtetik urtera txandakatuz.\nForoaren lehenengo edizioaren leloa "From Stability to Growth" (egonkortasunetik hazkundera). Parte hartzaileen artean, Nazioarteko Diru Funtseko zuzendaria, Christine Lagarde; OCDEren idazkari nagusia, Angel Gurria; Eurotaldearen presidentea, Jeroen Dijsselbloem; Europako Leihakortasun, Barne Merkatu eta Merkataritza komisarioak, Joaquín Almunia, Michel Barnier eta Karel de Gucht; eta Europako Inbertsio Bankuaren presidentea, Werner Hoyer.\nEnpresarien ordezkaritza berriz, Telefonicako presidenteak, César Aliertak; BBVAkoak, Francisco Gonzalezek; Inditex-ekoak, Pablo Islak; Tecnicas Reunidas-ekoak, Jose Lladok; Talgo-koak, Carlos Palaciok; Gestamp-ekoak, Francisco Jose Riberasek; Iberdrolakoak, Ignacio Sanchez Galanek; SENERekoak, Jorge Sendagortak osatzen dute, besteak beste.\nAlde instituzionala Espainiako Gobernuko hainbat goi-karguk osatzen dute: Luis de Guindos Ekonomia ministroak, Industria, Energia eta turismo alorrekoak, Jose Manuel Soriak, eta presidenteak berak, Mariano Rajoyk, itxierako hitzaldia emango duenak. Iñigo Urkullu lehendakariak ere parte hartu izan du jardunaldien irekieran, Espainiako Erregearekin batera.\nForoaren helburua eta eztabaidagaiak\nForoaren helburu nagusia Europak hazkunde bideari ekiteko behar duen politika ekonomikoaz eztabaidatzea da. Zehazki, honako gai hauen inguruko mahaiak planteatu dituzte antolatzaileek:\nBa ote dago Europa hazunde ekonomiko iraunkorraren bidean?\nEgonkortasuna eta hazkundea euroguneko ekonomian\nEnpresa txiki eta ertainen finantzazioa.\nEuropako ekonomiaren lehiakortasuna mundu globalean\nEuropako erreformak: aurrerapausuak eta erronkak\nNazioartekotzeko aukerak Europako enpresentzat\nProduktibitatea, berrikuntza eta lehia, lehiakortasunerako gakoak\nEragile sozial eta politikoek salatu dutenez, foroaren benetako helburua Europan azken urteotan garatu diren politika neoliberal oldarkorrak berretsi eta haiek are gehiago garatzeko oinarriak sendotzea da, politika eta inbertsio sozialetan murriztuz langabezia eta txirotze tasak areagotuz, kapital handien mesedetan. Horren adibide argia dira Christina Legardek berak egindako adierazpenak, defizita jaisteko modua lan erreformak sakontzea eta zeharkako zergak areagotzea dela azalduz. Horrelako adierazpenek, eta orain arteko murrizketa-politikekin aurrera jarraitzeko apustuak protesta biziak eragin dituzte Bilbo osoan.


Ihintza : Nola sortu zen Esne Beltza taldea? Noiz? Non?\nXabier Solano : “2007an. Femin Muguruzarekin joan nintzen mundu jira bat egitera. Zortzi hilabete izan ziren eta munduari buelta eman genion. Oso ondo pasatu genuen eta lagun asko egin genituen. Ez banatzeko Esne Beltza sortzen hasi nintzen. Nere bizitzan ezagutzen nituen musikariak ezagutu nituen, Etzakitetik hasi eta Fermin Muguruzakin bukatu. ”\nIhintza : Taldeaz gain egiten al duzu musikarekin loturarik duen beste zerbait?\nXabier Solano: “Irakaslea naiz, bai, musikako irakaslea “Haurtzaro” ikastolan, eta gero, trikitixa eta panderoko irakaslea Zumaiako musika eskolan.”\nI. : Txikitatik al duzu musikarekiko grina?\nX. S. : “Bederatzi urterekin esan zidan aitak trikitixa jotzen ikasteko, ez nekien zer zen ere. Gero, uztekotan egon nintzen, baina jarraitu egin nuen. Eta gero gitarra ikasten hasi nintzen. Bateria ere bai, bajua ere bai. Bueno instrumentu dexente jotzen ditut.”\nI: Dauzkazuen kanta guztietatik zein duzu gustukoen?\nX.S. : “Puf… Ez dakit. Nik uste dut denek daukatela zerbait, azkenean nik egindakoak dira eta momentuan zerbaitegatik eginak daude, segun zertarako denak daukate zerbait. Orain azken aldian egin ditudanetatik, “malko bakoitzeko” abestia, Etxeberritxoko lagun bat hil zitzaidalako, orain dela urtebete, eta nik uste dut hori dudala kuttunena momentu honetan. “\nI. : Ze esperientzia bizi izan dituzu taldearekin? Anekdotaren bat edo…\nX. S. : “ Esperientziak? Bueno ba ez dakit, hamazazpi urterekin “Etzakit” taldean jotzen nuela New Yorkera joan nintzen, han, bi aste pasa nituen eta pasada bat izan zen talde ezberdinekin jotzea. Gainera sekula ez nuen bidaiatu eta. Eta esperientzia gehiago, Rihanarekin, Eminemekin, Skrilersekin…Pila bat, talde pila batekin. Japonian egiten den jaialdi batean. “\nI. : Erraza al da familia eta taldearen jarduna batera eramatea?\nX. S. : “Zaila da. Azkenean denbora asko kentzen du eta ideia asko dauzkagu, baina bueno, zorte pixka bat daukat, nire neskak bazekiela nondik nentorren, eta ulertzen nauela. Gero, nire neskak ere telebistan egiten du lan, eta berak niri ulertzen nauen bezala, nik bera ulertzen dut. “\nI. : Euskal Herritik kanpo eman al dituzue kontzertuak? Non?\nX. S. : “Bai. Lehen esan dudan bezala, aurreko urtean adibidez, Australian, Japonian, Txinan, New Yorken, Californian, Colombian, Buenos Airesen, Saharan, Rusian, Alemanian… egon nintzen. “\n: Egon al dira taldeko “krisiak? uzteko gogoa edo…\nX. S. : “Bai, beti egoten dira horrelako momentuak ez? ba ez dakit, alaba eduki nuenean, ba bai, eman zidan ba gogoa uzteko baina gero, ez dakit, indar gehiago eman zidan, jarraitzeko gogo gehiago sartu zait. Baina beti egoten dira momentuak.“\nI. : “Gora!” CD -ko ideia nondik otu zen?\nX. S. : “ Ferminekin jiran nengoela, ordenagailu bat eramaten nuen eta han grabatzen joaten nintzen, aireportutan, furgonetan, hoteletan, eta horrela egin ditut. Ferminekin, bost musikari jotzen aritu ginen, orduan, ia taldean ginen. Pixka bat gure artean ideiak sakontzeko eta… “\nI. : Kaletik zoazenean jendeak ezagutzen al zaitu, nola erreakzionatzen du?\nX. S. : “Ba... bueno, ohitu naiz ia. Hernanin adibidez, denek ezagutzen naute, ez da hainbesterako, baina kanpora joatean bai. “\nI. : Non emango dituzue hurrengo kontzertuak?\nX. S. : “ Lehenengo kontzertua, ”Kalera Rock”en izango da otsailak 22an. Jiran zehar, kontzertu sorpresak egongo dira. “\nI. : Noiz eta non hasi edo hasten duzue jira? Eta noiz eta non bukatu “Gora!” diskoarekin?\nX. S. : “Ba...esan dudan bezala, jira “Kalera Rock”en hasten da, Durangon. Presoen aldeko kontzertu bat egiten da eta gero “Hatortxu Rock”en bukatzeko asmoa dugu, Iruñea ingurun. Hau ere, presoen alde. Otsailetik abendura arte izango dira. Uztaila bitarteko asteburu guztietan kontzertuak dauzkagu. “\nI. : Etorkizunari begira zein plan dituzu musikaren munduan?\nX. S. : “Musika munduan ba... ni orain arte egiten ari naizena da, atera genuen disko bat “Esne Zopak” izena duena, Trikitixa eta panderoarekin eta bigarren zatia egiten ari naiz, DVD bat eta CD bat izango dira. “\nI. : Hurrengo diskorako ideiarik bai?\nX. S. : “Bueno orain diskoa grabatzeko garaian, 20 abesti grabatu ditugu, 17 abesti sartu ditugu diskoan. Abestiak estudioan grabatuta eta prestatuta ditugu. Pentsatuta daukagu agian “Gara”rekin edo ateratzea eta saltzea. Hala ere, beste 20 bat abesti badauzkat, gauetan eta aspertuta nagoenean konposatutakoak. “\nEspero dugu gustatu izana guk Xabier Solanorekin edukitako solasaldi atsegina. Oso pertsona alaia eta atsegina iruditu zaigu. Jirarako zorterik onena opa diogu!


GANDARIAS JATETXEA « zaharrean.net\nGandarias donostiar hiriko establezimendua da. Honetan pintxoen kalitatea eta jatetxeko gutunaren kalitatea nabarmentzen dira. Edozein tapak edonori haien gozoak berriro dastatzeko desirarekin utziko dio.\nBere sarreran, pintxo paregabez beteriko barra edonori ikusmena poztuko dio, baina zaila izango da ahosabaira eramateko bat aukeratzea. Pintxo hotz eta beroko eskaintza handia, bere janari guztiak jatorri-deitura nazional eta internazionaleko eta ezin hobeki klimatizatutako ardo hoberen sotoekin laguntzeko aukerarekin.\nEuskal sukaldaritza tradizionalez beteta duten gutunari dagokionez, bere generoaren kalitateaz nabarmentzen da, haragietan berezitua, sukaldari esperientziadunengatik prestatua bere mahaikoen ikusmenera erretegiaren oinean, iberikoak eta bertako arrainak, kalitate eta iraunkortasuneko apustua bezala, laburbilduz: euskal sukaldaritza tradizionalen gozoak.\nDonostiako Alde Zaharrean kokatuta, Santa Mariako basilika, trinitate plaza edo kaia, eta 31 de Agosto kale historikoa bezalako leku adierazgarrien alboan. Jatetxeko zerbitzua sukaldeko ordutegi mugagabea dauka, edozein ordua egokia izateko jakien kalitateaz goza dezazun eta ezerengatik galdu ez dezazun.\nBakailao-nahaskia, urdaiazpikozko kroketak, azpizuna, Idiazabal gazta, ganbak plantxan edota txuletoia huts egingo dituzu?\nGandarias, nahitaezko geldialdiko lekuetako bat.\n31 de Agosto kalea 23, 20003 Donostia, Gipuzkoa\nEgunero: 11:00tatik 00:00tara.


Musikaz eta politikaz jardun dute Gaztetxean - Azpeitia - uztarria.eus\nMusikaz eta politikaz jardun dute Gaztetxean\nAitziber Arzallus 2021-06-18 10:30\n'Musika eta politika' mahai ingurua, atzo, Gaztetxean. (Azpeitiko Gaztetxea)\nAzken txanpara iritsi da Azpeitiko Gaztetxeak antolatutako Azpeitiye desegin musika zikloa. Atzokoa azkenbigarren hitzordua izan zen. Musika eta politika mahai ingurua egin zuten Gaztetxean, eta herritar ugari bertaratu zen saiora. Egitarauari gaur emango diote bukaera, Arroite eta Ukabil taldeen kontzertuekin. 19:00etan hasiko dira horiek eta dagoeneko amaitu dira sarrerak.\nAzpeitiko Gaztetxeak antolatutako Azpeitiye desegin musika zikloaren barruan, Musika eta politika mahai ingurua egin zuten atzo arratsaldean Gaztetxean, eta herritar ugari bertaratu zen saiora. Desgaraian musika taldeko Jon Gurrutxaga, Rodeo taldeko Ortzi Alberdi eta Bake Faltsua taldeko Mattin Korta eseri ziren mahaiaren bueltan, Gaizka Arrue musikari azpeitiarrak gitutako saioan, eta entzule gisa joandakoak ere izan zuten solasaldian parte hartzeko aukera.\nAtzokoa Azpeitiye desegin zikloko azkenbigarren hitzordua izan zen, eta gaurkoa izango da azkena. 19:00etan hasita, kontzertu bana emango dute Arroite eta Ukabil musika taldeek, Gaztetxean. Biak herriko taldeak dira; Arroitek aurreneko kontzertua izango da gaurkoa, eta Ukabilek, hirugarrena. Dagoeneko gastatu dira sarrerak.